title: Amanda Peet

text: Peet aloitti uransa esiintymällä "Skittles"-makeisten mainoksessa. Hän teki elokuvadebyyttinsä vuonna 1995 elokuvassa "Animal Room" ja vieraili uransa alussa myös useissa televisiosarjoissa, kuten "Kovassa laissa" ja "Seinfeldissä".


title: Amanda Peet

text: Vuonna 1999 Peet sai pääroolin televisiosarjasta "Jack & Jill". Vaikka sarjaa näytettiin vain kahden tuotantokauden ajan, se nosti Peetin lopullisesti tunnettujen näyttelijöiden joukkoon. Peet on sittemmin esiintynyt myös muun muassa elokuvissa "Identity", "Koko potti", "Syriana", "A Lot Like Love" ja "2012".


title: Amanda Peet

text: Peet on naimisissa käsikirjoittaja David Benioffin kanssa. He avioituivat syyskuussa 2006 New Yorkissa. Parilla on kolme lasta; vuosina 2007 ja 2010 syntyneet tyttäret sekä 2014 syntynyt poika.


title: Z-muunnos

text:
Z-muunnos on digitaalisen signaalinkäsittelyn työkalu, joka on diskreettiaikainen versio analogisessa sähkötekniikassa käytettävälle Laplace-muunnokselle. Z-muunnos on yleistetty tapaus diskreettiaikaiselle Fourier-muunnokselle.
Muunnoksella voidaan siirtyä taajuustasoon, sitten poistaa sieltä vähemmän merkitsevät, vaimeat taajuudet ja siirtyä sitten käänteismuunnoksella takaisin aikatasoon. Syy siihen, että näin tehdään, on lähinnä tiedonsiirrollinen: siirtolinjojen kapasiteetti on niukka. Myös tiedon tallennus (esim. MP3) tulee edulliseksi.
Olkoon (jatkuva-aikaisesta signaalista näytteistetty so. poimittu) lukujono muotoa


title: Z-muunnos

text: Lukujonon formula_2 ,Z-muunnos määritellään


title: Z-muunnos

text:
Muunnosta formula_4 kutsutaan jonon formula_5 z-tasoesitykseksi. Muuttuja formula_6 on mielivaltainen kompleksiluku.
Geometrisesti voidaan ajatella, että tässä operaatiossa projisoidaan kaksi ääretönulotteista vektoria toisiinsa. Z-muunnos voidaan siis esittää sisätulona


title: Z-muunnos

text: missä vektorit formula_8 ja formula_6 saadaan muodostamalla näytteistetyistä sarjoista formula_5 ja formula_11 ääretönulotteiset vektorit esimerkiksi asettamalla määrittelemättömät sarjan alkiot nolliksi.


title: Z-muunnos

text: Nähdään, että z-sekvenssi on joko eksponentiaalisesti divergoiva (hajaantuva) tai konvergoiva (suppeneva), riippuen siitä, onko formula_12 vai formula_13. Jos formula_14, on kyseessä diskreettiaikainen Fourier-muunnos eli z-muunnos evaluoidaan tällöin yksikköympyrän kehällä kompleksitasossa. Näin ollen Z-muunnoksen avulla tutkitaan, onko aikatason signaalissa – tai suotimessa – komponentteja, jotka joko hajautuvat tai suppenevat.


title: Z-muunnos

text: Z-muunnosta käytetään digitaalisessa signaalinkäsittelyssä erityisesti lineaaristen, aikainvarianttien (Linear Time Invariant, LTI) systeemien ja suotimien yhteydessä. Jos formula_15 ja formula_16 ovat diskreettiaikaisia signaaleja ja jos formula_17 ja formula_18 ovat kompleksisia vakioita, niin


title: Z-muunnos

text:
missä formula_20 ja formula_21 ovat muunnoksien
formula_4 ja formula_23 konvergenssialueita. Näillä kompleksitason alueilla systeemi on stabiili


title: Z-muunnos

text: Tämä z-muunnoksen ominaisuus on lineaarisuus. Aikainvarianssi taas tarkoittaa sitä, että ajassa siirretyn tai viivästetyn sisäänmenosignaalin vaste eli ulostulo on myös viivästetty. Karkeasti voidaan sanoa, että tällöin systeemin parametrit eivät riipu ajasta; tämä ei ole kuitenkaan eksakti selitys, mutta oleellinen käytännön kannalta. Aikainvarianssi määritellään seuraavasti: jos formula_25 on systeemi ja formula_26 on viive-elementti, niin aikainvariantissa systeemissä


title: Z-muunnos

text: Suodinsuunnittelussa suotimen kertoimet pyritään valitsemaan siten, että z-muunnos konvergoi. Tällöin puhutaan stabiilista systeemistä. Diskreettiaikainen LTI-systeemi voidaan jaotella joko äärellisen impulssivasteen (engl. Finite Impulse Response, FIR) tai äärettömän impulssivasteen (engl. Infinite Impulse Response, IIR) systeemeihin. Impulssivaste on lukujono, jonka systeemi tuottaa ulostulona, kun sille annetaan syötesignaalina yksikköimpulssi. FIR-suodin esitetään äärellisenä summana


title: Z-muunnos

text: missä formula_29 ovat suotimen kertoimet. Tällainen systeemi suppenenee aina, sillä sekä kertoimet että lukujonot ovat äärellisiä. FIR-suotimessa ei ole ulostulosignaalien takaisinkytkentää sisäänmenoon. Tällaisella suotimella voidaan toteuttaa lineaarivaiheinen suodin, jonka kaikki taajuuskomponentit viivästyvät ajallisesti yhtä paljon. Lineaarivaiheinen suodin ei siis aiheuta signaalissa vääristymistä aikatasossa. Kun halutaan toteuttaa suodin, jossa on vähemmän kertoimia, valitaan IIR-suodin. IIR-suotimissa on ulostulon takaisinkytkentöjä, jotka voivat aiheuttaa epästabiilisuuden. Suodinsuunnittelussa on kuitenkin kehitetty rutiineja, joilla epästabiilisuus eliminoidaan.


title: Z-muunnos

text: Z-muunnoksella on sovelluskohteita mm. digitaalisessa signaalinkäsittelyssä ja -suodatuksessa, spektrianalyysissä, TV-tekniikassa, audiotekniikassa, korkeatasoisessa musiikissa ja tietoliikenteessä.


title: Salomon hallitsijasuku

text: Salomon hallitsijasuku on Etiopiaa hallinnut kuningashuone, joka laski periytyvänsä kuningas Salomon ja Saaban kuningattaren pojasta, Etiopian ensimmäisestä tarunhohtoisesta keisarista Menelik I:stä.


title: Salomon hallitsijasuku

text: Dynastian hallinto Etiopiassa alkoi vuonna 1270, kun ensimmäinen suvun keisari Yekuno Amlak syrjäytti Zagwe-dynastian viimeisen hallitsijan. Yekuno Amlak väitti olevansa Zagwe-dynastian syrjäyttämän Aksumin kuningashuoneen jälkeläinen suoraan alenevassa polvessa. Salomon suku hallitsi Etiopiaa vain pienin keskeytyksin aina vuoteen 1974, jolloin keisari Haile Selassie syöstiin vallasta.


title: Salomon hallitsijasuku

text: Sukuun kuuluvilla hallitsijoilla oli useita arvonimiä, kuten Juudan leijona, kuninkaitten kuningas, keisarien keisari, Jumalan valittu.


title: Opiskelu ulkomailla

text: Opiskelu ulkomailla on nimensä mukaisesti kouluttautumista kotimaan rajojen ulkopuolella. Määritelmä ei erottele ulkomailla olon kestoa, joten henkilö, joka opiskelee ulkomailla, voi esimerkiksi suorittaa koko tutkintoa ulkomailla tai olla opiskelijavaihdossa.


title: Opiskelu ulkomailla

text: Ensimmäiset maininnat suomalaisesta opiskelijavaihdosta ovat vuodelta 1291 ja kokonaisen tutkinnon ulkomailla opiskelleista vuodelta 1309 (suomalaiset Pariisin maisterit).


title: Opiskelu ulkomailla

text: Pohjoismaiset opiskelijat ovat nykyään kansainvälisesti maailman halutuimpia. Ominaisuuksista erityisesti vahva englannin kielen taito, korkea motivaatio ja kypsyys nostavat pohjoismaiset muiden edelle. Maiden standardisoidut ja yleisesti laadukkaiksi tunnustetut koulutusjärjestelmät luovat pohjan kiinnostukselle.


title: Opiskelu ulkomailla

text: Suurin osa ulkomailla koko tutkintoa suorittavista suomalaisista opiskelee korkeakoulutason tutkintoa, mutta myös toisen asteen opinnot ovat mahdollisia. Monet opiskelevat sekä alemman että ylemmän korkeakoulututkinnon ulkomailla, mutta on myös mahdollista suorittaa alempi tutkinto ulkomailla ja hakea sen jälkeen Suomeen opiskelemaan ylempää korkeakoulututkintoa.


title: Opiskelu ulkomailla

text: Lisäksi kotimaisten korkeakouluopintojen jälkeen on mahdollista suorittaa jatkotutkinto ulkomailla. Jatko-opinnolla tarkoitetaan Suomessa normaalisti ylemmän eli maisteritasoisen korkeakoulututkinnon jälkeisiä tohtoritason opintoja. Sen sijaan joissakin maissa jatko-opiskelijaksi lasketaan Bachelor-tutkinnon (vastaa suomalaista kandidaatin tutkintoa) suorittanut, Master-tason opintoja suorittava opiskelija.


title: Opiskelu ulkomailla

text: Pääsyvaatimuksista tulee aina ottaa selvää tapauskohtaisesti. Ulkomailla ei yleensä erotella ammattikorkeakoulututkinnon ja yliopistotutkinnon kesken, kunhan tietty laajuusvaatimus täyttyy. Vain harvoissa maissa on edes ammattikorkeakouluja vastaavaa järjestelyä, ja missään se ei ole täysin samanlainen kuin Suomessa. Suomessa saatetaan esimerkiksi antaa ammattikorkeakoulussa joitakin tutkintoja, jotka ovat muualla yliopistotutkintoja.


title: Opiskelu ulkomailla

text: Suomalaisessa ammatillisessa tai korkea-asteen oppilaitoksessa opiskeleva voi suorittaa osan kotimaisesta tutkinnosta ulkomailla. Useimmiten määräaikainen opiskelu ulkomaisessa oppilaitoksessa kestää lukukauden tai kaksi. Suomalaiset oppilaitokset osallistuvat moniin erilaisiin vaihto-ohjelmiin, joiden lisäksi niillä saattaa olla omia vaihtosopimuksia. Yksi tunnetuimmista vaihto-ohjelmista on Euroopan unionin Erasmus-ohjelma.


title: Opiskelu ulkomailla

text: Opiskelupaikan voi järjestää myös itse tai eri vaihto-organisaatioiden avulla, mikäli oppilaitoksen kautta ei löydy tai saa sopivaa vaihtopaikkaa. Opiskelupaikkansa itse tai vaihto-organisaation avulla järjestävä opiskelija on ns. omatoimivaihtari. Valinnasta riippuen ulkomaiseen oppilaitokseen hakeutuminen ja opintojen rahoitus järjestyvät eri tavoin.


title: Opiskelu ulkomailla

text: Tavoitteena opiskelijavaihdossa on, että ulkomailla suoritetut kurssit ja niistä saatavat opintopisteet hyväksytään täysimääräisesti osaksi suomalaista tutkintoa. Opiskelijavaihtoa suunnittelevan onkin tärkeää selvittää etukäteen ulkomailla suoritettavien opintojen hyväksyminen osaksi kotimaista tutkintoa. Opiskelijavaihto voi kuitenkin olla arvokas oppimiskokemus, vaikka kaikkia suoritettuja kursseja ei laskettaisikaan mukaan suomalaiseen tutkintoon.


title: Opiskelu ulkomailla

text: Ulkomaille voi lähteä opiskelemaan myös lyhyemmäksi aikaa esimerkiksi kielikurssille, täydennyskoulutukseen tai yksittäiselle omiin opintoihin, työhön tai harrastuksiin liittyvälle kurssille.


title: Eugene Wigner

text: Eugene Paul Wigner (; 17. marraskuuta 1902 Budapest, Unkari – 1. tammikuuta 1995 Princeton, Yhdysvallat) oli unkarilainen fyysikko ja matemaatikko, joka sai Nobelin fysiikan palkinnon vuonna 1963 atomiydinten ja alkeishiukkasten teorioiden kehittämiseen liittyvästä työstä. Wigneriä kuvataan joskus hiljaiseksi neroksi, jolla oli Einsteinin äly, mutta ei samaa itsensä ilmaisemisen lahjaa. Wigner tunnetaan teoriasta, joka selittää kvanttimekaniikassa vallitsevaa symmetriaa, atomin ytimen tutkimuksista sekä useista teoreemoistaan.


title: Konrad Bloch

text: Kondrad Bloch (21. tammikuuta 1912 – 15. lokakuuta 2000) oli saksalaisamerikkalainen biokemisti. Bloch syntyi Sleesiassa ja opiskeli Münchenissä. Vuonna 1934 juutalaisyyntyinen Bloch pakeni natseja ensin Sveitsiin ja 1936 Yhdysvaltoihin.


title: Konrad Bloch

text: Bloch sai Nobelin lääketieteen palkinnon vuonna 1964 kolesterolia ja rasvahappojen metabolismia koskevista tutkimuksistaan.


title: Kvalsund

text: Kvalsund eli Valasnuora (, kveeniksi "Valasnuoran komuuni", ) on kunta ja satama Norjan Finnmarkin läänin luoteisosassa. Kvalsundissa sijaitsee myös Hammerfestiin vievä silta (Kvalsundbron), joka ylittää Kvalsundin salmen. Tammikuussa 2013 tehdyn väestönlaskennan mukaan Kvalsundun kunnassa oli 1 036 asukasta.


title: Kvalsund

text: Kvalsund rajautuu pohjoisessa Jäämereen, koillisessa Moseijaan, idässä ja etelässä Porsankiin, lounaassa Alattioon sekä luoteessa Kvaløyan ja Seilandin saarilla Hammerfestiin. Seilandin saarella Kvalsundin kunta rajautuu lounaassa myös Alattion kuntaan. Seilandin saarella Alattion alueella sijaitsee Seilandin kansallispuisto.


title: Lebesby

text: Lebesby (kveniksi "Lebespyy", saameksi "Davvesiida") on Norjan kunta Finnmarkin läänin pohjoisosassa. Se sijaitsee Laisvuonon (Laksefjorden) ympärillä. Kunnan hallintokeskus on Kjøllefjord Nordkinnin niemimaalla. Muita kyläkeskuksia ovat Ifjord, Bekkarfjord, Veidnesklubben, Lebesby, Kunes, Dyfjord ja Nordmannset. Tammikuussa 2013 tehdyn väestönlaskennan mukaan Lebesbyn kunnassa oli 1 339 asukasta.


title: Lebesby

text: Kunnan työllistävin elinkeino on kalastus. Se on vetänyt väkeä etelästä niin, että Lebesby on alueen harvoja kuntia, joissa enemmistö on kansallisuudeltaan norjalaisia, ei saamelaisia. Väkiluku on kuitenkin ollut tasaisessa laskussa 1960-luvulta lähtien.


title: Lebesby

text: Lebesbyn kunta rajoittuu keskellä ja pohjoisessa Laisvuonoon, pohjoisessa Jäämereen, koillisessa Gamvikin kuntaan, idässä ja etelässä Tenon kuntaan, lännessä Porsangin kuntaan, sekä luoteessa Nordkappin kuntaan.


title: Lebesby

text: Kinnarodden-niemi kunnan koilliskolkassa on Manner-Euroopan pohjoisin kohta.


title: Danuta Hübner

text: Danuta Maria Hübner (s. 8. huhtikuuta 1948 Nisko) on puolalainen poliitikko. Hän on ollut Euroopan parlamentin jäsen vuodesta 2009, mitä ennen hän toimi Barroson komission aluepolitiikasta vastaavana komissaarina vuosina 2004–2009.


title: Danuta Hübner

text: Euroopan parlamentissa Hübner kuuluu Euroopan kansanpuolueen ryhmään (EPP). Vuosina 2009–2014 hän oli aluekehitysvaliokunnan puheenjohtaja ja vuodesta 2014 perussopimus-, työjärjestys- ja toimielinasioista vastaavan valiokunnan puheenjohtaja. Hän on myös talous- ja raha-asioiden valiokunnan jäsen.


title: Danuta Hübner

text: Hübner suoritti vuonna 1971 kauppatieteiden maisterin tutkinnon ja 1974 filosofian tohtorin tutkinnon Varsovan kauppakorkeakoulussa. Hän sai Puolan tasavallan presidentin myöntämän tieteellisen professorin arvonimen 1992.


title: Danuta Hübner

text: Hübner on ollut poliittisesti aktiivinen vuodesta 1994 lähtien. Vuosina 1994–1996 hän toimi alivaltiosihteerinä Puolan kauppa- ja teollisuusministeriössä. Hübner oli ensin apulaissihteerinä ja myöhemmin apulaispääsihteerinä YK:n Euroopan talouskomissiossa vuosina 1998–2001. Hän toimi Euroopan yhdentymiskomitean toimiston päällikkönä ja Puolan ulkoasiainministeriössä valtiosihteerinä 2001–2003.


title: Voitto Eloranta

text: Voitto Viktor Eloranta (synt. Johan Viktor Lindroos, 6. heinäkuuta 1876 Janakkala – 9. marraskuuta 1922 Pietari) oli suomalainen kansakoulunopettaja ja sanomalehtimies, joka toimi sosialidemokraattien kansanedustajana vuosina 1907–1911. Suomen sisällissodan jälkeen hän pakeni Neuvosto-Venäjälle, jossa Eloranta kuului SKP:n oppositioon ja sotkeentui niin sanottuihin Kuusisen klubin murhiin vuonna 1920. Kolme vuotta myöhemmin hänet teloitettiin tapauksen päätekijäksi syytettynä.


title: Voitto Eloranta

text: Voitto Eloranta syntyi Janakkalassa räätäli Viktor Lindroosin ja Miina Kustaantyttären perheeseen. Kansakoulun käytyään hän opiskeli Jyväskylän seminaarissa, josta Eloranta valmistui opettajaksi vuonna 1899. Tämän jälkeen hän työskenteli kansakoulunopettajana Hauhon Miehoilan ja kirkonkylän kansakouluissa 1899–1903 sekä Hausjärvellä 1903–1905, kunnes Hauholta kotoisin olleet veljekset Sulo ja Wäinö Wuolijoki houkuttelivat Elorannan mukaan politiikkaan. Vuonna 1906 hänet valittiin Tampereella järjestetyn ensimmäisen yleisen torpparikokouksen keskustoimikuntaan ja myöhemmin samana syksynä Eloranta avioitui työväenliikkeen toiminnassa mukana olleen kirjailija Elvira Willmanin kanssa. Helsinkiin muutettuaan Eloranta työskenteli toimittajana "Työmiehessä" 1906–1911 ja oli myös sosialidemokraattisen rautatieläisille tarkoitetun "Juna"-lehden päätoimittaja 1907–1909.


title: Voitto Eloranta

text: Eduskuntaan Eloranta valittiin Hämeen läänin eteläisestä vaalipiiristä ensimmäisissä yksikamarisen eduskunnan vaaleissa vuonna 1907 ja myöhemmin vielä uudelleen kaudeksi 1909–1910. Toukokuussa 1910 Eloranta osti puolisonsa kanssa 30 hehtaaria maata Espoon Lintuvaarasta toimittaja A. B. Mäkelältä ja työväenliikkeessä vaikuttaneelta tilanomistaja Kössi Koskiselta. Kansanedustajan toimensa päättymisen jälkeen hän rakensi perheelleen kotitalon sekä huvilan ystävilleen Sulo ja Hella Wuolijoelle. Suontauksen tilan maille rakennetun kotitalon yhteyteen tuli myös kauppapuutarha ja sikala. Eloranta kuitenkin ajautui nopeasti talousvaikeuksiin ja myi tiluksensa jo heinäkuussa 1911 yhtiölle, jonka hän muodosti yhdessä Lauri af Heurlinin ja Väinö Wuolijoen kanssa. Kaksi vuotta myöhemmin käydyssä pakkohuutokaupassa ne siirtyivät kokonaan Heurlinin omistukseen, kun Eloranta oli ilmeisesti joutunut selvitystilaan.


title: Voitto Eloranta

text: Suomen sisällissodan aikana hän toimi punakaartin keskisen rintaman esikunnassa. Sodan loppuvaiheessa Elvira Willman pakeni pariskunnan lasten kanssa Pietariin, jonne Eloranta seurasi perhettään myöhemmin syksyllä. Kolmesta lapsesta mukana olivat aluksi vanhin ja nuorin, mutta keskimmäinen tytär jätettiin Suomeen tuttavien hoitoon. Myöhemmin isänsä kuoleman jälkeen kotimaahan palasi myös poika Voitto Ilmari (s. 1907).


title: Voitto Eloranta

text: Eloranta kävi Pietarin kansainvälisen punaupseerikoulun, josta valmistuttuaan osallistui Itä-Karjalassa taisteluihin suomalaisia heimosotureita vastaan.


title: Voitto Eloranta

text: Neuvosto-Venäjällä Elorannat osallistuivat vuonna 1919 perustetun Suomen Kommunistisen Puolueen toimintaan, mutta pian he joutuivat riitoihin keskuskomitean kanssa. Kiistat johtivat lopulta avoimeen konfliktiin, ja Aku Paasin johtama oppositio murhasi kahdeksan puoluejohdon jäsentä 31. elokuuta 1920 niin sanotuissa Kuusisen klubin murhissa. Vuonna 1922 oikeus totesi Elorannan päätekijäksi, ja hänet teloitettiin Pietarissa marraskuussa 1922. Suomessa Eloranta julistettiin kuolleeksi Helsingin raastuvanoikeuden päätöksellä huhtikuussa 1941, jolloin kuolinpäiväksi määrättiin 1. tammikuuta 1932. Samaan aikaan pidätettiin myös hänen puolisonsa, joka kuitenkin aluksi vapautettiin kaikista syytteistä. Elvira Willman-Eloranta vangittiin uudelleen Moskovassa heinäkuussa 1924 ja ammuttiin Moskovassa seuraavana vuonna, 17. huhtikuuta 1925..


title: Voitto Eloranta

text: Elorantojen Suomeen muuttanut poika Voitto I. Eloranta väittää muistelmissaan "Poika vallankumouksen jaloissa", että vanhemmat olivat olleet syyttömiä. Silminnäkijöiden mukaan Voitto Eloranta oli kuitenkin ollut yksi pääasiallisia ampujia.


title: Benita Ferrero-Waldner

text: Benita Ferrero-Waldner (s. 5. syyskuuta 1948, Salzburg) on itävaltalainen poliitikko, joka toimi Barroson komissiossa Euroopan unionin komission ulkosuhteista ja Euroopan naapuruuspolitiikasta vastaavana komissaarina.


title: Benita Ferrero-Waldner

text: Hän opiskeli Salzburgin yliopistossa oikeustieteellisellä linjalla ja suoritti oikeustieteen tohtorin tutkinnon vuonna 1970. Ferrero-Waldner työskenteli vuoden 1984 alussa Itävallan suurlähetystössä Madridissa ja syyskuusta 1984 tammikuuhun 1986 asti hän oli Itävallan ulkoasiainministeriön kehitystyöosastolla. Vuosina 1987–1993 hän toimi Itävallan suurlähetystössä Pariisissa. Ferrero-Waldner oli helmikuusta 2000 marraskuuhun 2004 Itävallan ulkoasiainministerinä ja marraskuusta 2004 joulukuulle 2009 hän on oli Euroopan komission jäsen.


title: Ensiferum (albumi)

text: Ensiferum on samannimisen yhtyeen esikoisalbumi vuodelta 2001.


title: Codex Aboensis

text: Codex Aboensis eli Turun käsikirjoitus, aiemmin Codex Kalmarä (Ms. B172), on 1430-luvulla laadittu keskiaikainen lakikirja ja tunnetuin Suomessa käytössä ollut lakikäsikirjoitus. Käsikirjoituksessa yhdistyvät muun muassa pyhimyskalenteri ja osia esimerkiksi useista avioliittoa säätelevistä laeista sekä kuningas Maunu Eerikinpojan maanlaki ja kirkkokaari. Codex Aboensis on erityisen tunnettu runsaasta kuvituksestaan, ja kirja onkin runsaimmin kuvitettu Ruotsissa keskiajalla valmistettu käsikirjoitus. Kirjan tilasi valtionhoitaja Pentti Jönsinpoika Oxenstierna. Kirjaa säilytetään Ruotsin kansalliskirjastossa.


title: Codex Aboensis

text: Käsikirjoituksen alkuperä ja ikä ovat olleet keskustelun aiheena. Käsikirjoitusta pidettiin alun perin ruotsalaisena, mutta Kustaa Vilkuna esitti, että kirja on sen runsaan kuvituksen yksityiskohtien perusteella tehty laadittu Varsinais-Suomessa. Sittemmin paleografinen tutkimus on kuitenkin osoittanut, että kirjan on kirjoittanut Tukholmassa vuosina 1423–1436 toiminut kirjuri. Samalta tuntemattomalta kirjoittajalta on säilynyt myös kirjeitä. Kirjan tilasi Pentti Jönsinpoika Oxenstierna, joka toimi Ruotsin valtionhoitajana ja sittemmin Upplannin laamannina. 1500-luvulla käsikirjoitus päätyi Suomeen, mistä se vuosisadan lopulla palasi Ruotsiin Bielke-suvun mukana. Vuonna 1827 kirja päätyi Kalmarin koulukirjastoon ja lopulta vuonna 1884 Kuninkaalliseen kirjastoon, missä se on yhä.


title: Codex Aboensis

text: Codes Aboensiksen kuvituksesta valtaosa on musteella sekä punaisella ja vihreällä värillä piirrettyjä kasvoja sekä ihmis- ja eläinhahmoja, jotka koristavat kirjan marginaaleja. Osa kuvista liittyy suoraan käsiteltävään lakitekstiin, mutta osa kuvaa humoristisia hahmoja ja osassa esiintyy eläintarinoiden hahmoja, kuten hanhille saarnaava kettu. Joissakin kuvissa on nähtävissä jopa yhteiskuntakriittinen ote.


title: Fields of the Nephilim

text: Fields of the Nephilim on vuonna 1984 Stevenagessa perustettu englantilainen goottirockyhtye. Yhtye oli yksi 80- ja 90-lukujen tunnetuimpia goottirock-yhtyeitä maailmanlaajuisesti ja vaikutti voimakkaasti myöhemmän goottirockin ja goottimetallin kehitykseen. Yhtyeen omalaatuiseen tyyliin kuuluivat italowestern-elokuvien (mm. "Huuliharppukostaja") cowboy-henkinen vaatetus, raskas ja hidastempoinen, kitaravetoinen hard rockia ja psykedeelistä rockia yhdistelevä musiikki, Carl McCoyn muristu laulu ja mystiset, okkultistisesti värittyneet sanoitukset. Allmusic-sivusto kuvailee, että "kaikista 1980-luvun goottirockiin liitetyistä yhtyeistä Fields of the Nephilim oli uskottavin."


title: Fields of the Nephilim

text: Yhteen alkuperäiseen kokoonpanoon kuului laulaja Carl McCoyn lisäksi saksofonisti Gary Wisker, basisti Tony Pettitt, kitaristi Paul Wright ja rumpali Nod Wright. Wisker lähti pian yhtyeestä ja tilalle toiseksi kitaristiksi tuli Peter Yates. Julkaistuaan ep:n yhtye kiinnitettiin Beggars Banquet -levymerkille, jonka tallissa oli sellaisia johtavia goottirockyhtyeitä kuin Bauhaus ja The Cult. Allmusic-sivuston Ned Raggett kirjoittaa, että "tänä aikana yhtyeen soundin selvä lähde oli The Sisters of Mercy, vaikka yhtye on monesti yrittänyt kieltää sen." Fields of the Nephilim julkaisi 3 albumia: "Dawnrazor", "The Nephilim" ja "Elizium". Kaikki albumit ja niiltä perättäin julkaistut singlet "Preacher Man", "Moonchild" ja "Psychonaut" saavuttivat listasijoituksia Isossa-Britanniassa. Yhtye hajosi vuonna 1991, kolmen täyspitkän albumin julkaisun jälkeen, McCoyn lähtiessä yhtyeestä ja muiden jäsenten jatkaessa Rubicon-nimellä. McCoy perusti puolestaan uuden Nefilim-nimisen yhtyeen, jonka ainoa pitkäsoitto "Zoon" ilmestyi vuonna 1996. Albumin tyyli oli enemmän death metalia ja industrial metalia, ja kirjoittaja Gavin Baddeley kuvailee kirjassaan Goth Chic, että albumin kuiva ja yksinkertainen tyyli oli pettymys Fields of the Nephilimin rikkaaseen äänimaisemaan mieltyneille ihailijoille.


title: Fields of the Nephilim

text: Yhtyeen hiljaiselo päättyi vasta vuonna 2002 ilmestyneeseen "Fallen"-albumiin, jonka levy-yhtiö julkaisi Fields of the Nephilim -nimikkeen alla huolimatta siitä, että levyn kappaleet olivat selkeästi koeotoksia ja studiodemoja, joita ei oltu tarkoitettu julkaistavaksi. Yhtye ilmoitti levyn ilmestyessä nettisivuillaan sanoutuvansa täysin irti koko tuotoksesta. Vuonna 2005 Fields of the Nephilim, joka silloin koostui McCoysta ja nimettömänä pidetyistä muista muusikoista, julkaisi neljännen virallisen pitkäsoittonsa "Mourning Sun". Vanhaan tuotantoon verrattuna albumin musiikki oli enemmän kallellaan goottimetalliin. Nykyisin yhtyeen julkistettuja jäseniä ovat John ‘Capachino’ Carter, Lee Newell, Tom Edwards ja Gav King.


title: Lavastettu kuolema

text: Lavastettu kuolema on pila tai huijaus, jossa henkilö lavastaa oman kuolemansa tai teeskentelee olevansa kuollut. Pidemmälle viedyn huijauksen tapauksessa siihen voi liittyä uuden henkilöllisyyden käyttöönotto.


title: Lavastettu kuolema

text: Suomen rikoslaissa ei ole käsitelty huijauksena pidettävää kuoleman lavastamista rikoksena.


title: Lavastettu kuolema

text: Joidenkin kuuluisien henkilöiden kuolemia on salaliittoteorioissa väitetty lavastetuiksi.


title: Iron

text: Iron on Ensiferumin toinen studioalbumi, joka julkaistiin 15. huhtikuuta 2004. Albumi oli viimeinen albumi, jolla soitti Jari Mäenpää.


title: Blue Sea Film Festival

text: Blue Sea Film Festival eli Sinisen meren elokuvajuhlat on Raumalla vuosittain järjestettävä elokuvafestivaali. Rauman elokuvakerho järjesti festivaalin ensimmäisen kerran elokuussa 1994.


title: Blue Sea Film Festival

text: Festivaaliin kuuluu Itämeren maiden asukkaille suunnattu Baltic Herring -lyhytelokuvakilpailu, jossa on kolme sarjaa: avoin sarja, opiskelijasarja ja ammattilaissarja. Festivaalin yhteydessä myönnetään myös Kampela-tunnustuspalkinto elokuvakulttuurin hyväksi tehdystä työstä.


title: Peter Mandelson

text: Peter Benjamin Mandelson, Baron Mandelson (s. 21. lokakuuta 1953, Lontoo) on brittiläinen poliitikko, joka on ollut Tony Blairin hallituksessa, josta hän erosi kahdesti, Euroopan unionin komission kauppapolitiikasta vastaavana komissaarina marraskuusta 2004 sekä yritystoiminnasta ja säätelystä vastaavana ministerinä Gordon Brownin hallituksessa lokakuusta 2008.


title: Peter Mandelson

text: Mandelson opiskeli Oxfordin yliopistossa filosofiaa sekä valtio- ja taloustieteitä. Hän toimi ensimmäisessä Euroopan yhteisöjen nuorisofoorumissa Ison-Britannian valtuuskunnan johtajana Strasbourgissa 1979. Mandelson siirtyi työväenpuolueen kampanja- ja viestintäjohtajaksi 1985 oltuaan maansa ammattiliittojen keskusjärjestön talousasiantuntijana ja television ajankohtaisohjelmien tuottajana. Hän oli Tony Blairin kampanjapäällikkö vuoden 1997 parlamenttivaaleissa.


title: Peter Mandelson

text: Hänestä tuli kansanedustaja vuonna 1992, kun hänet valittiin Hartlepoolin vaalipiiristä. Kansanedustajana Mandelson toimi vuoteen 2004 asti, jonka jälkeen hän on toiminut Euroopan komission jäsenenä.


title: Peter Mandelson

text: Mandelsonista tuli kauppa- ja teollisuusministeri vuonna 1998 ja seuraavana vuonna hänestä tuli Ison-Britannian Pohjois-Irlannin asioiden ministeri. Mandelsonin johdolla käytiin vuosina 1999–2001 neuvotteluja, joiden seurauksena Pohjois-Irlantiin perustettiin protestanttien ja katolisten yhteishallitus ja IRA ilmoitti aseidensa poistamisesta. Myös Pohjois-Irlannin poliisivoimat uudistui täydellisesti.


title: Peter Mandelson

text: Mandelson joutui eroamaan ensimmäisestä ministerinasemastaan, kun paljastui että hän oli ostanut 1996 asunnon Notting Hillistä Labourin miljonäärikansanedustaja Geoffrey Robinsonin antamalla 373 000 punnan korottomalla lainalla.


title: Peter Mandelson

text: Tammikuussa 2001 väitettiin että Mandelson oli soittanut sisäministeri Mike O'Brienille intialaisen liikemiehen Srichand Hindujan puolesta, joka haki kansalaisuutta, ja jonka perhe oli pääsponsorina Millennium Domen "Faith Zonessa". Hinduja oli myös Intian hallituksen tutkinnassa Bofors-skandaaliin liittyen. Mandelson erosi 24. tammikuuta 2001, mutta väitti ettei ollut tehnyt mitään väärää.


title: Peter Mandelson

text: Euroopan komissaarina toimiessaan Mandelson vietti uudenvuoden 2004 Paul Allenin vieraana hänen huvijahdillaan, vaikka Microsoft oli tuolloin EU:n väärinkäytössyytösten vuoksi tutkittavana.


title: Peter Mandelson

text:
Pääministeri Gordon Brown ilmoitti 3. lokakuuta 2008 Mandelsonin palaavan hallitukseen taistelemaan maailmanlaajuista finanssikriisiä vastaan.
Pian tämän jälkeen "The Sunday Times" esitti tietoja Mandelsonin lomanvietosta Oleg Deripaskan huvijahdilla Korfulla. Kauppakomissaarina toimiessaan Mandelson oli laskenut kahdesti alumiinitullia, joka koitui Deripaskan eduksi.


title: Peter Mandelson

text: Samassa yhteydessä Mandelson sai elinikäisen aatelisarvon "Baron Mandelson, of Foy in the County of Herefordshire and of Hartlepool in the County of Durham" ja paikan ylähuoneessa.


title: Krista Kosonen

text: Krista Erika Kosonen (s. 28. toukokuuta 1983 Espoo) on suomalainen kahdesti Jussi-palkittu näyttelijä. Hän on näytellyt muiden muassa elokuvissa "Jadesoturi" (2006), "Suden vuosi" (2007), "Prinsessa" (2010), "Syvälle salattu" (2011), "Kätilö" (2015) ja "Miami" (2017). Televisiossa hän on esiintynyt muun muassa ohjelmissa "Suojelijat", "Uutishuone", "Putous" ja "Kingi".


title: Krista Kosonen

text: Kosonen suoritti ylioppilastutkinnon ilmaisutaitopainotteisessa Kallion lukiossa, minkä jälkeen hän opiskeli vuoden Lahden kansanopistossa näyttelijäntyötä. Tämän jälkeen hän aloitti opiskelut Teatterikorkeakoulussa, josta valmistui teatteritaiteen maisteriksi vuonna 2009.


title: Krista Kosonen

text: Kosonen on esiintynyt teatterin puolella Ryhmäteatterin näytelmissä "Helsingin taivaan alla" ja "Hyvin päättyy kaikki". Hänen tunnetuin teatteriroolinsa on nimirooli Andri Žoldakin Turun kaupunginteatteriin ohjaamassa "Anna Kareninassa" (2010), joka sai ylistäviä arvosteluita. Hän sai roolistaan Turun teatterikerhon säätiön tunnustuspalkinnon.


title: Krista Kosonen

text: Kosonen on voittanut parhaan naisnäyttelijän Kultaisen Venlan vuonna 2011 ja 2014.


title: Krista Kosonen

text: Kosonen palkittiin parhaan naispääosan Jussilla elokuvasta "Kätilö" vuoden 2016 Jussi-gaalassa. Kosonen palkittiin parhaan naispääosan Jussilla myös elokuvasta "Miami" (2017).


title: Krista Kosonen

text: Krista Kosonen oli vuosia avoliitossa näyttelijä Sampsa Nuotion kanssa, pari erosi tammi-helmikuussa 2012.


title: Krista Kosonen

text: Vuonna 2014 Kosonen kihlautui elokuvaohjaaja Antti J. Jokisen kanssa ja heille syntyi tytär 1. lokakuuta 2015. He menivät naimisiin toukokuussa 2018.


title: Krista Kosonen

text: Lähde


title: Stávros Dímas

text: Stávros Dímas (, s. 30. huhtikuuta 1941 Ateena) on kreikkalainen poliitikko, joka toimii tällä hetkellä Euroopan komission ympäristöasioista vastaavana komissaarina.


title: Stávros Dímas

text: Dímas opiskeli oikeus- ja taloustieteitä Ateenan yliopistossa ja suoritti oikeustieteen maisterin tutkinnon New Yorkin yliopistossa. Vuosina 1977–2004 hän oli Kreikan parlamentin jäsen Uusi demokratia -puolueen edustajana. Vuosina 1980–1981 Dímas oli kauppaministeri, 1989–1990 maatalousministeri ja 1990–1991 teollisuus-, energia- ja teknologiaministeri.


title: Stávros Dímas

text: Dímas oli työllisyydestä ja sosiaaliasioista vastaava jäsen Euroopan komissiossa vuonna 2004. Saman vuoden marraskuusta lähtien hän on ollut ympäristöasioista vastaavana jäsenenä.


title: Stávros Dímas

text: Dímas oli ehdokkaana Kreikan presidentinvaalissa 2014.


title: Kai Puolamäki

text: Kai Rainer Puolamäki (s. 12. joulukuuta 1972 Kotka) on suomalainen fyysikko, joka toimii nykyään informaatiotekniikan tutkijana. Julkisuudessa hän on parhaiten tunnettu sananvapauden puolustajana ja tekijänoikeuksien laajentamisen ja niiden väärinkäytön vastustajana. Hän oli EFFIn hallituksen jäsen vuosina 2002–2005, ja on ollut useiden EFFIn kannanottojen kirjoittaja.


title: Kai Puolamäki

text: Puolamäki väitteli filosofian tohtoriksi teoreettisesta fysiikasta vuonna 2001 aiheena "Breaking of R-parity and supersymmetry in supersymmetric models". Hänen aikaisemmat julkaisunsa fysiikan alalla käsittelivät muun muassa Higgsin bosonia.


title: Kai Puolamäki

text: Vuoden 2003 jälkeen hänen julkaisunsa ovat käsitelleet informaatiotekniikkaa. Hän toimi vuosina 2001–2009 opettavana tutkijana Teknillisen korkeakoulun Informaatiotekniikan laboratoriossa. Vuodesta 2012 lähtien Puolamäki on toiminut Työterveyslaitoksen tutkijana.


title: Kai Puolamäki

text: Hän on aktiivinen ja pitkäaikainen kirjoittaja sfnet-uutisryhmissä. Hän myös pitää yllä finet-ryhmähierarkian epävirallista ryhmälistaa.


title: Kai Puolamäki

text: Puolamäki kirjoittaa blogia EFFIn sivuilla.


title: Kai Puolamäki

text: Puolamäki on kehittänyt suomeksi termin "tekijänoikeuskaappaus" ja luonut "Tekijänoikeuskaappausten valvontakeskuksen" seuraamaan ja luetteloimaan tapauksia, joissa oikeuksia omistamattomat valheellisesti väittävät näitä omistavansa tai oikeudenomistajat perusteettomasti yrittävät rajoittaa materiaalinsa laillista käyttöä.


title: Tampere-Härmälän lentoasema

text: Tampere-Härmälän lentoasema oli Tampereen lähialuetta palveleva julkinen kansainvälinen lentoasema. Se perustettiin Valtion lentokonetehtaan etsiessä uutta sijoituspaikkaa. Lentokentän rakennustyöt aloitettiin vuonna 1932, ja valmistuessaan vuonna 1936 se oli Suomen ainoa lentokenttä sisämaassa.


title: Tampere-Härmälän lentoasema

text: Tampereen lentokenttä perustettiin vuonna 1936 Härmälään, mistä Finnairin edeltäjä Aero Oy lensi Helsinkiin, Vaasaan, Ouluun ja Kemiin. Jatkosodassa lentokenttä oli Lentorykmentti 2:n käytössä. Talvisodan jälkeen vuonna 1941 Härmälään rakennettiin ensimmäinen matkustajaterminaali. Kentällä oli sotilaallinen luonne, koska Valtion lentokonetehdas valmisti myös sotilaslentokoneita.


title: Tampere-Härmälän lentoasema

text: Reitti Helsinki–Tampere oli Aeron ensimmäinen säännöllinen kotimaan lentoreitti. 1950-luvulla Veljekset Karhumäki aloitti lennot Tukholmaan. Kenttä asfaltoitiin vasta vuonna 1958.


title: Tampere-Härmälän lentoasema

text: Suihkukoneiden aikakaudella Tampereen lentoasema tarvitsi pidemmän kiitotien, mutta Härmälän kaupunginosan kasvaessa ei vanhaa kiitotietä voinut enää pidentää. Tampere-Härmälän lentoasema suljettiin ja Pirkkalan kenttä avattiin vuonna 1979, johon mennessä Härmälästä oli lentänyt 1,5 miljoonaa matkustajaa. Härmälässä oli vielä yleisilmailua vuoteen 1982 asti.


title: Tampere-Härmälän lentoasema

text: Vanhasta Härmälän kentästä on jäljellä vielä terminaalirakennus, lentokonehalli osana messu- ja urheilukeskusta sekä osa kiitotiestä, joka toimii Pirkkahallin pysäköintialueena. Terminaalirakennuksessa on nykyään Tampereen laskuvarjokerhon kerho- ja koulutustilat buffetteineen.


title: Suomen Taideyhdistys

text: Suomen Taideyhdistys on vuonna 1846 perustettu järjestö, joka alkuaikoinaan otti tehtäväkseen luoda perustan Suomen taide-elämälle. Sen perustamisaikana Suomessa ei ollut taiteen opetusta eikä taidemuseoita. Lahjakkaita suomalaisia taiteilijoita oli lähtenyt opiskelemaan ulkomaille ja jäänyt myös työskentelemään muihin maihin.


title: Suomen Taideyhdistys

text: Yhdistys sai alkutaipaleellaan suojelijakseen keisari Nikolai I:n pojanpojan, suuriruhtinas Aleksanterin (myöhemmin Venäjän keisari Aleksanteri III), joka oli tuolloin yksivuotias. Yhdistyksen perustamisen vuosipäiväksi tuli Aleksanterin syntymäpäivän mukaan 10. maaliskuuta 1846.


title: Suomen Taideyhdistys

text: Taideyhdistys ryhtyi jakamaan palkintoja ja myöntämään stipendejä suomalaisille taiteilijoille. Dukaattipalkintoja on jaettu nuorille, vasta uraansa aloitteleville taiteilijoille vuodesta 1858 alkaen. Lisäksi myönnetään muita palkintoja.


title: Suomen Taideyhdistys

text: Yhdistys ryhtyi myös kartuttamaan taidekokoelmaansa. Se järjesti ensimmäisen taidenäyttelyn keväällä 1847 Helsingissä niin sanotussa Heidenstrauchin talossa Kauppatorin varrella (rakennuksessa toimii nykyisin Ruotsin Helsingin-suurlähetystö). Esillä oli lähes sata maalausta, joista noin puolet oli kotimaista tekoa.


title: Suomen Taideyhdistys

text: Taiteilijoiden kouluttamiseksi yhdistys alkoi ylläpitää perustamisensa alusta asti piirustuskouluja. Niistä ensimmäinen perustettiin Helsinkiin 1848. Turun piirustuskoulu, joka oli perustettu 1846 siirtyi Suomen taideyhdistyksen haltuun 1852. Koulutoiminta säätiöitiin vuonna 1939. Nykyään Suomen taideyhdistyksen piirustuskoulu tunnetaan nimellä Kuvataideakatemia.


title: Suomen Taideyhdistys

text: Yhdistyksen museo- ja koulurakennus, taiteiden talo Ateneum, valmistui vuonna 1887. Vuonna 1990 Ateneumin taidemuseon kokoelmat siirtyivät kokonaan valtiolle.


title: Ylläsjärvi

text: Ylläsjärvi on kylä Kolarin kunnassa Yllästunturin eteläpuolella. Vuonna 2013 kylän asukasluku oli 254 henkeä.


title: Ylläsjärvi

text: Nykyisin kyläläisten pääelinkeino on matkailu.


title: Ylläsjärvi

text: Kylässä esiintyy myös pienissä määrin porotaloutta. Maanviljely on loppunut käytännössä kokonaan.


title: Ylläsjärvi

text: Ylläsjärven kylässä sijaitsee Hiihtokeskus Iso-Ylläs.


title: Down to Earth

text: Down to Earth voi tarkoittaa ainakin seuraavia:


title: Uruzganin maakunta

text: Uruzganin maakunta on Afganistanin maakunta. Sen päähallintopaikka on Tarin Kowt. Maakunnan väkiluku vuonna 2012 oli 332 414 ja pinta-ala on 22 696 km².


title: Uruzganin maakunta

text: Maakunta on talibanien vahvaa aluetta, minkä vuoksi siellä käydään taisteluita ISAFin ja talebanien kesken. Maakunnan ISAF-joukot koostuvat yhdysvaltalaisista, australialaisista ja hollantilaisista joukoista. Koordinaatiokeskuksena toimivat Provincial reconstruction team on ollut hollantilaisten johdossa elokuusta 2006 alkaen.


title: Elina Luukanen

text: Marja Elina Luukanen (s. 7. maaliskuuta 1941 Helsinki) on suomalainen taidegraafikko.


title: Elina Luukanen

text: Luukasen vanhemmat olivat Ignatius-sukuun kuulunut diplomi-insinööri Reino Ignatius (1913-2001) ja taidegraafikko Lea Ignatius, omaa sukuaan Jännes (1913-1990). Luukasen puoliso on Niilo Luukanen. Pariskunnalla on kaksi lasta, Jaakko (s. 1964) ja Arttu (s. 1972). Luukanen on asunut vuodesta 2001 Helsingissä. Hän opiskeli aluksi arkkitehtuuria Teknillisen korkeakoulun arkkitehtuuriosastolla 1961–1964, mutta valmistui sitten humanististen tieteiden kandidaatiksi Helsingin yliopistosta 1970. Äitinsä avustajana toimiessaan Luukanen kiinnostui taidegrafiikasta ja opiskeli Helsingin yliopiston piirustuslaitoksella 1965–1968, mutta suoritti varsinaiset grafiikan opinnot Taideteollisessa korkeakoulussa 1970–1972 Pentti Kaskipuron yksityisoppilaana. Luukanen itse toimi opettajana Taideteollisessa korkeakoulussa 1979–1980.


title: Elina Luukanen

text: Luukanen aloitti uransa mustavalkografiikalla erottuakseen värigrafiikkaa tekevästä äidistään. Ensimmäisen kerran hän asetti teoksiaan näytteille Helsingissä vuonna 1971, ensimmäisen yksityisnäyttelynsä hän piti 1973. Luukasen teoksia on useiden merkittävien kotimaisten ja ulkomaisten museoiden kokoelmissa.


title: William Regal

text: Darren Kenneth Matthews (s. 10. toukokuuta 1968 Codsall, Englanti) on englantilainen showpainija, joka tunnetaan paremmin paininimellä William Regal. Hän toimii toimitusjohtajana NXT-brändissä World Wrestling Entertainmentissa (WWE). Hän teki debyyttinsä karnevaaleissa Blackpoolissa 15-vuotiaana.


title: William Regal

text: Matthewsin pituus on 188 cm ja paino 110 kg. Hän on naimisissa ja hänellä on kolme poikaa, Daniel, Dane ja Bailey.


title: William Regal

text: Matthews on otellut monia lajinsa parhaita vastaan, kuten maailmanmestaria King Bookeria ja entistä Yhdysvaltain mestaria, ystäväänsä Finlayä vastaan, jonka kanssa hän on myös otellut tag team -otteluita esimerkiksi entistä maailmanmestaria Batistaa ja entistä Yhdysvaltain mestaria Bobby Lashleyä vastaan. Hän oli myös King Bookerin hovin jäsen, ja King Booker teki hänestä Sir William Regalin.


title: William Regal

text: Regalin uran ehkä surullisin tapahtuma oli No Mercy -PPV vuonna 2006. Hän hävisi Chris Benoit'lle, vilautti vahingossa penistään ja potkaistiin pois King Bookerin hovista.


title: William Regal

text: Regalilla on ollut useita painimanagereja, jotka ovat Tajiri, King Booker, Paul Burchill, Eugene ja Christopher Nowinski. Muut managerit ovat Jeeves, Sir William ja Lady Ophelia. Hän on saavuttanut paljon urallaan, kuten MCW:n etelän raskaansarjan mestaruuden, kaksi kertaa intercontinental-mestaruuden, viisi kertaa WWF:n Hardcore-mestaruuden ja King of the ring 2008. Hänen lopetusiskujaan ovat esimerkiksi "Regal Knee", "Power of the Punch" ja "Regal Stretch". Regal sai toimitusjohtajan paikan voitettuaan Battle Royal -ottelun. Toisen kerran hän voitti Intercontinental-mestaruuden 10. marraskuuta 2008 Manchesterissa Englannissa, mutta hävisi mestaruuden CM Punkille 19.1.2009 No Disqualification ottelussa.


title: Lyyra (soitin)

text: Lyyra on ikivanha näppäilemällä soitettava kielisoitin. Lyyran kaikukoppa on leikkaukseltaan maljan muotoinen. Soitinta käytettiin Etu-Aasiassa ja Kreikassa. Myytin mukaan antiikin Kreikan jumalten sanansaattaja Hermes keksi lyyran heti synnyttyään ja rakensi sen kilpikonnan kilvestä. Lyyra esiintyy usein antiikin Kreikan taideteoksissa, mm. ennustamisen, lääkintätaidon, runouden ja musiikin jumala Apollon pitelee lyyraa kädessään.


title: Kerstin Nylander

text: Kerstin Signe Nylander, oikea nimi Kerstin Lindström, käytti myös nimeä Kerstin Lagus (6. maaliskuuta 1899 Pietari, Venäjä – 18. lokakuuta 1976 Helsinki) oli suomalainen näyttelijä. Hän oli kiinnitettynä Helsingin Svenska Teaterniin 1925–1960 ja toimi siellä myös ohjaajana.


title: Kerstin Nylander

text:
Nylanderin ominta alaa olivat vaativat traagiset naishahmot, mutta hän oli myös älykäs komedienne. Hän näytteli paitsi ruotsiksi myös suomeksi. Hän esiintyi useissa elokuvissa, muun muassa Carl von Haartmanin ohjaamassa elokuvassa "Korkein voitto" (1929) ja T. J. Särkän ohjaamassa elokuvassa "Juha" (1956).
Yhden parhaista rooleistaan ja ehkä omimpaan lajiinsa täydellisimmin sopivan roolinsa hän teki Risto Orkon elokuvassa VMV 6, jossa hän esitti salakuljettajien mustanpuhuvaa donnaa Lila Landersia, jolla oli toivoton tehtävä vietellä Joel Rinteen yhtä loistokkaasti tulkitsema, tahallisen yliampuvan kirkasotsainen merivartija.


title: Kerstin Nylander

text: Rooli oli äärimmäisen vaikea, ei vähiten käsikirjoittaja Mika Waltarin tahallisen yliampuvan tekstin takia, mutta Nylander piirsi loistokkaan kuvan pahasta ja paatuneesta naisesta.


title: Kerstin Nylander

text: Nylanderin puoliso oli Svenska Teaternin näyttelijä Erik Lindström. Myös Lindström sai Pro Finlandia -mitalin. Ensimmäinen puoliso oli Gunnar Wilhelm Lagus.


title: Ron Masak

text:
Ron Masak (s. 1936 Chicago) on yhdysvaltalainen näyttelijä.
Masak aloitti näyttelijän-uran aluksi teatterissa, jossa hän näyttelikin paljon, jonka jälkeen hän siirtyi televisioon. Parhaiten hänet tunnetaan sarjasta Murhasta tuli totta šeriffi Mort Merzgerin roolista. Masak on naimisissa Kay Knebesin kanssa ja heillä on kuusi lasta.


title: Leah Bracknell

text: Leah Bracknell (s. 12. heinäkuuta 1964 Lontoo) on englantilainen näyttelijä. Hän saavutti suuren suosion Emmerdale-sarjassa. Bracknell on naimisissa ja hänellä on kaksi lasta. Bracknell esitti yhtä sarjan merkittävimmistä pääosahahmoista, Zoe Tatea televisiosarjassa Emmerdale vuodesta 1989 aina syksyyn 2005, jolloin hän jätti sarjan. Emmerdalen lisäksi hän on näytellyt 1970-luvulta lähtien teatterissa ja useissa brittisarjoissa. Viime aikoina hän on työskennellyt lähinnä joogaohjaajana. Lokakuussa 2016 uutisoitiin Bracknellin sairastuneen keuhkosyöpään, eikä kasvainta voi leikata. Sairastumista voidaan pitää yllättävänä, sillä Bracknell on kasvissyöjä eikä tupakoi. Hänen miehensä Jez Hughes on käynnistänyt varainkeruun, jotta Bracknell voitaisiin siirtää hoitoon Saksaan.


title: Iranin lippu

text:
Iranin lippu on Iranin kansallistunnus vaakunan ja kansallislaulun ohella. Nykyisessä muodossaan se otettiin käyttöön 29. heinäkuuta 1980 islamilaisten mullistuksien johdosta. Iranin lippu on muuttunut monta kertaa jo aiemmin. Lippu on malliltaan horisontaalinen trikolori ja sen värit ovat ylhäältä alas vihreä, valkoinen ja punainen. Värit kuvaavat rauhaa ja ylistystä Allahia kohtaan.
Lipun keskellä olevat neljä puolikuuta symboloivat islaminuskon kasvua, pallot maailman sorrettujen ihmisten voimaa ja miekka kertoo voimasta ja rohkeudesta. Vihreää ja punaista aluetta rajaa Kuufialaisittain tyylitelty teksti: " Allahu Akbar" - Jumala on suuri. Tekstin 22 toistokertaa viittaavat islamilaisen kalenterin päivään, jolloin Ajatollah Khomeini palasi vuonna 1979 maanpaosta.


title: Seututie 524

text: Seututie 524 on Suomen tieverkon osuus Lieksasta Kuhmoon. Tie alkaa Lieksan Kevätniemestä kantatieltä 73 ja kulkee Pankajärven, Nurmijärven, Savijärven ja Teljon kylien kautta Kuhmon Rastinkylään, jossa se liittyy kantatiehen 75. Lieksan puolella tien nimi on Rastinjärventie, Kuhmon puolella Lieksantie. Tien kokonaispituus on noin 87 kilometriä. Siitä noin 27 km on soratietä Nurmijärven ja Teljon välillä (soraosuus päällystetty syksyllä 2012). Tämän lisäksi on jonkin verran puutavarakuljetuksia.


title: Stylobaatti

text: Stylobaatti (kreikaksi στυλοβάτης) on antiikin Kreikan klassisessa arkkitehtuurissa temppelin lattiataso, jonka päällä pylväs ja sen jalusta seisovat. Stylobaatti on stereobaatin eli kreikkalaisen temppelin portaittain kohoavan alusrakennelman ylin osa.


title: Taipale

text: Taipale eli taival tarkoittaa yleensä käveltävää matkaosuutta ja maareittiä. Taival voi kuitenkin laveasti tulkiten olla kävellen kuljettava tieosuuskin, ja kulku taipaleella eli "taivallus" voi olla lihasvoiman käyttöä ylipäätään, kuten ratsastusta tai hiihtoa. Alun perin taipaleella tarkoitettiin erityisesti käveltävää välimatkaa maastossa parempien ja yleisten kulkureittien, kuten vesireittien ja teiden ulkopuolella.


title: Taipale

text: Vesireitit olivat muinoin tärkein maa-alueita halkova kulkuväylä Itä-Euroopassa, ja myös Suomessa. Joillakin reiteillä oli taipaleita, eli joko maitse kuljettava kannas, tai purjehduskelvoton vesiosuus, kuten koski. Taipaleet hidastivat ja vaikeuttivat matkantekoa jopa huomattavasti. Taipaleen yli piti joko kantaa tai vetää venettä, tai sitten matkaa piti jatkaa taipaleen jälkeen uudella veneellä. Veneen jättäminen ehkä muidenkin käyttämän vesireitin varrelle ei kuitenkaan ollut yleensä järkevää, joten veneet vedettiin usein maitse, ja koskissa niitä voitiin yrittää uittaa rannasta kiinni pitäen. Tästä syystä vesireittien kulkijat suosivat kevyitä veneitä. Myös viikingit, jotka yleensä tunnetaan pitkäveneistä, käyttivät nykyisen Venäjän jokireiteillä, idäntiellä, kanootteja muistuttavia pikkuveneitä ja haapioita. Viikingit pelkäsivät idäntiellä taipaleita, sillä eräät paikalliset kansat odottivat hyökätäkseen niiden kohdalla.


title: Taipale

text: Suomessa taipaleiden perusteella on nimetty useita paikkoja, muun muassa Taivalkoski, jossa kosken ohi piti kulkea maitse.


title: Robert Crowley

text: Robert Trumbull Crowley (13. heinäkuuta 1924 – 8. lokakuuta 2000) oli CIA:n salaisista operaatioista vastannut johtaja.


title: Robert Crowley

text: Crowleyn nimellä tunnetaan ns. Crowleyn lista, jonka hän olisi antanut Gregory Douglasille avattavaksi kuolemansa jälkeen. Crowleyn kuoltua syöpään vuonna 2000 Douglas julkaisi kirjan "Regicide: The Official Assassination of John F. Kennedy", jonka mukaan Yhdysvaltain presidentin John F. Kennedyn murhan taustalla olisi ollut salaliitto. Crowleyn pojan mukaan Crowley ei ikinä tavannut Douglasia, jota pitää harmittomana eksentrikkona.


title: Balttilainen muinaisusko

text: Balttilainen muinaisusko tarkoittaa muinaisessa Latviassa, Liettuassa ja Itä-Preussissa asuneiden balttilaisia kieliä puhuneiden heimojen kristinuskoa edeltäviä uskontoja. Tunnetuimpia balttilaisia jumalia on ehkä ukkosenjumala Perkūnas (slaavilaisten muinaisuskossa Perun). Kristinusko levisi Baltiaan vasta 1100-luvulta lähtien, ja sen omaksuminen jäi usein pinnalliseksi. Tästä syystä balttilaiseen muinaisuskoon liittyvät tavat ja uskomukset säilyivät pitkään.


title: Balttilainen muinaisusko

text: Balttilaisessa muinaisukossa on monia yhtäläisyyksiä skandinaavien ja suomalaisten muinaisiin uskomuksiin. Esimerkiksi ukkosenjumala on mies, ja hänellä on vasara, jolla hallitsee taivasta ja iskee salamoita.


title: Finno skola

text: Finno skola on ruotsinkielinen peruskoulu Espoon Suomenojalla. Koulussa on 300 oppilasta ja noin 30 opettajaa. Oppilaista 225 on vuosiluokkien 1–6 oppilaita, 75 vuosiluokkien 1–9 erityisopetuksessa. Samassa rakennuksessa koulun kanssa toimii päiväkoti. Koulua varten rakennettiin uudisrakennus vuonna 2002. Koulun rehtorina on toiminut Camilla Herlin vuodesta 2005.


title: Pauli Aalto-Setälä

text: Pauli Juhani Aalto-Setälä (s. 6. toukokuuta 1966 Kankaanpää) on suomalainen toimitusjohtaja, toimittaja ja juontaja. Hän aloitti elokuussa 2009 Aller Median toimitusjohtajana.


title: Pauli Aalto-Setälä

text: Aalto-Setälä valmistui ylioppilaaksi vuonna 1985. Hän opiskeli kasvatustieteitä Turun yliopistossa vuosina 1987–1990 ja elokuvataidetta Taideteollisessa korkeakoulussa vuosina 1997–2000 suorittamatta tutkintoa.


title: Pauli Aalto-Setälä

text: Vuonna 2000 Aalto-Setälä opiskeli Helsingin kauppakorkeakoulun tulosjohtamisen täydennyskoulutusohjelmassa (JOKO Executive Education) ja Sitran talouspoliittisen johtamisen ohjelmassa. Vuonna 2006 hän suoritti Stanfordin yliopiston ammattikustantamisen kurssin ja vuonna 2007 johtamisen erikoisammattitutkinnon.


title: Pauli Aalto-Setälä

text: Aalto-Setälällä on myös Executive Master of Business Administration -tutkinto Aalto-yliopistosta (2012).


title: Pauli Aalto-Setälä

text: Uransa Aalto-Setälä aloitti Turun Sanomien toimittajana vuosina 1989–1990. Vuosina 1990–1995 hän oli toimittajana MTV3:lla. Vuosina 1995–1997 hän työskenteli Broadcastersissa.


title: Pauli Aalto-Setälä

text: Aalto-Setälä oli perustamassa televisiokanava Nelosta. Vuodet 1997–2000 hän työskenteli Nelosen (Oy Ruutunelonen Ab) ohjelmapäällikkönä (1997–1998) ja vastaavana päätoimittajana (1998–2000). Vuosina 2000–2002 Aalto-Setälä toimi Alma Median sisältöjohtajana. Hän oli perustamassa myös SubTV:tä, jonka toimitusjohtajana hän työskenteli vuosina 2001–2002.


title: Pauli Aalto-Setälä

text: Vuosina 2002–2004 Aalto-Setälä oli Iltalehden päätoimittaja. Vuosina 2005–2009 hän toimi Kotimaa-yhtiöiden ja kustannusosakeyhtiö Kotimaan toimitusjohtajana. Toukokuun alussa 2009 hänet nimitettiin myös Kotimaa-lehden vastaavaksi päätoimittajaksi ja kustantajaksi. Viikkoa myöhemmin hänet kuitenkin valittiin Aller Media Oy:n toimitusjohtajaksi ja hän aloitti tehtävässä elokuussa 2009.. Aalto-Setälä on myös Tubeconin perustajia ja hallituksen puheenjohtaja vuodesta 2016.


title: Pauli Aalto-Setälä

text: Aalto-Setälä on juontanut muun muassa televisio-ohjelmia "Hyvät, pahat ja rumat" (1995–1997) ja "Vaarallinen risteys" (2003, yhdessä Kirsi Pihan kanssa). Vuonna 2007 hän juonsi visailuohjelmaa "Ota tai jätä", joka palkittiin Venlalla ja Kultainen TV -palkinnolla. Hän on juontanut myös Yle Radio Suomen Taustapeilin Pyöreä pöytä -keskusteluohjelmaa sekä MTV3:n Kirjan takana -ohjelmaa yhdessä Erkki Tuomiojan kanssa.


title: Pauli Aalto-Setälä

text: Aalto-Setälä on naimisissa Marjut Aalto-Setälän (o.s. Nikkonen) kanssa. Heillä on kolme lasta.


title: The Three Stooges

text: The Three Stooges oli yhdysvaltalainen slapstick-komiikkaan erikoistunut koomikkoryhmä. Ryhmän kuuluisin kokoonpano tunnettiin nimillä Moe, Larry ja Curly. Ryhmä tunnetaan lukuisista elokuvistaan ja lyhyemmistä filmipätkistään.


title: Samhain

text: Samhain tai samain on muinaiskelttien halloweenia vastaava juhla. Nimi "samain" tulee luultavasti sanoista kesän ("samrad") loppu ("fain"), ja se oli kesäkauden ja sadonkorjuun päättymisen juhla, jota vietettiin loka-marraskuussa.


title: Samhain

text: Samain-juhla saattoi kestää pari viikkoa. Kelttien uskomusten mukaan samainin aikana tämän- ja tuonpuoleisten maailmojen väliset rajat katosivat, ja henget saattoivat yrittää houkutella ihmisiä tuonpuoleiseen. Sen vuoksi juhlan aikana poltettiin kokkotulia asutusten ympäristössä, koska tulien uskottiin antavan suojaa henkien hyökkäyksiä vastaan. Myös nauriskynttilöitä koverrettiin ja poltettiin, jotta kuolleiden henget pelästyisivät ja jättäisivät ihmiset rauhaan.


title: Samhain

text: Samhainina alkaa myös monien pakanallisten uskontojen uusi vuosi. Siksi samhainina pohditaan tulevaisuutta ja mennyttä sekä tehdään tulevaisuuden suunnitelmia. Samhainin perinteisiin kuuluu myös tulevaisuuden ennustaminen.


title: Samhain

text: Monissa uuspakanallisissa uskonnoissa vietetään vanhoja juhlapyhiä, kuten samhainia.


title: Miinavene Pommi

text:
Miinavene Pommi (aiemmin "M-7") oli Suomen merivoimissa palvellut miinavene. Se valmistui 1916 Venäjän laivastolle maayhdysmiinakenttien eli maista laukaistavien merimiinoin muodostettujen miinakenttien laskualukseksi.
"M-7" oli Venäjän keisarikunnan laivaston kirjanpidossa huhtikuuhun 1918, jolloin sen ottivat käyttöönsä saksalaiset. Alus sai nimen "KM-28" ja se sijoitettiin vartioveneeksi. Suomen laivastoon alus liitettiin 1920 korjausten jälkeen nimellä "T-22", kunnes se nimettiin "Pommiksi". Alus liitettiin Rannikkolaivastoon. Talvisodassa se laski luokkansa alusten mukana miinoja itäisellä Suomenlahdella 1.-6. joulukuuta 1939 kahteentoista eri miinoitteeseen yhteensä 352 miinaa. Alus poistettiin laivastosta huhtikuussa 1953 ja se myytiin vuotta myöhemmin helsinkiläiselle ostajalle.


title: Miinavene Pommi

text: "Pommin" sisaralukset olivat miinaveneet "Loimu", "Paukku", "Lieska" ja "Miina".


title: Bubba Ho-Tep

text: Bubba Ho-Tep on Don Coscarellin ohjaama kauhukomedia. Elokuva on valmistettu Yhdysvalloissa vuonna 2002. Elokuva pohjautuu Joe R. Lansdalen novelliin.


title: Bubba Ho-Tep

text: Texasilaisessa vanhainkodissa tapahtuu outoja murhia. Vanhainkodissa asuu myös itseään Elvikseksi väittävä mies. Hänen Elvis-kertomuksiinsa uskoo vain John F. Kennedyksi itseään väittävä mies. Kaksikko saa selville, että vanhainkodissa on vanha egyptiläinen muumio, jonka Elvis ja JFK aikovat yhdessä pysäyttää.


title: Miinavene Miina

text: Miinavene Miina (aiemmin "T-17") oli Suomen merivoimissa palvellut miinavene. Se valmistui 1916 Venäjän laivastolle maayhdysmiinakenttien eli maista laukaistavien merimiinoin muodostettujen miinakenttien laskualukseksi. Venäläisten joukkojen poistuessa Suomesta alukset jäivät paikoilleen. Alus otettiin 1920 korjausten jälkeen Suomen merivoimiin. Alus palveli osana Rannikkolaivastoa.


title: Miinavene Miina

text: Talvisodassa alus toimi luokkansa alusten mukana miinanlaskijana itäisellä Suomenlahdella. Luokan alukset laskivat 1.-6. joulukuuta 1939 miinoja kahteentoista eri miinoitteeseen yhteensä 352 miinaa.


title: Miinavene Miina

text: "Miina" palveli Miinakoeaseman koealuksena aina vuoteen 1952 saakka ja se myytiin yksityiselle vuonna 1955.


title: Miinavene Miina

text: "Miinan" sisaralukset olivat miinaveneet "Loimu", "Lieska", "Paukku" ja "Pommi".


title: Kitahai

text: Kitahai ("Megachasma pelagios") kuuluu harvinaisimpiin ja vähiten tunnettuihin hailajeihin. Ensimmäinen varmennettu havainto kitahaista tehtiin vasta vuonna 1976 ja se kuvattiin tieteellisesti 1983. Laji poikkeaa niin paljon useimmista muista hailajeista, että se sijoitetaan omaan heimoonsa Megachasmidae, kitahait. Kitahai lienee kaikkein varhaisimpia hailajeista ja fossiililöytöjen perusteella sitä on todettu esiintyneen jo 20 miljoonaa vuotta sitten.


title: Kitahai

text: Kitahai ruokailee siivilöimällä vedestä ravintoa, lähinnä planktonia ja meduusoja. Lajin ilmeisin ulkoinen tuntomerkki on sen laaja leveä suu ja tylppä pyöreä nokka. Pääosa on pitkä, noin muun ruumiin pituinen. Päältä laji on ruskean musta, alta vaalea. Pituus noin 4–5,5 m, paino jopa 1 000 kg.


title: Kitahai

text: Kitahaita on 30 vuoden aikana tavattu eri valtamerillä napavyöhykkeitä lukuun ottamatta. Vuoteen 2008 mennessä lajista oli tehty 40 havaintoa.


title: Anneli Qveflander

text: Kirsti Anneli Qveflander (s. 1929 Tampere) on suomalainen lavastaja ja pukusuunnittelija. Hän on myös suunnitellut kankaita Marimekolle, astioiden koristelua Arabialle sekä kirjojen kansia ja kuvituksia.


title: Anneli Qveflander

text: Keskikoulun käytyään Qveflander työskenteli Tukholmassa Nordiska Kompaniet -tavaratalossa 1947–1948, jossa sai valmistaa muun muassa vöitä ja muita asusteita Ruotsin kuningashuoneen jäsenille. Hän opiskeli ensin metallitaidetta ja sitten graafista suunnittelua Taideteollisessa oppilaitoksessa 1948–1952. Vapaan kuvataiteen ohella hän toimi Pohjanlanden Verkatehdas Oy:n taiteellisena neuvonantajana 1953–1955 ja sitten mainostoimistoissa Lintas ja Markkinointi Viherjuuri 1959–1969.


title: Anneli Qveflander

text: Qveflander on työskennellyt muun muassa Suomen kansallisoopperalle, jonne hän oli kiinnitettynä vakituisesti 1969–1970, Helsingin kaupunginteatterille, Savonlinnan oopperajuhlille ja Suomen Kansallisteatterille, jonne hänet kiinnitettiin 1980. Hänet tunnetaan erityisesti voimakkaasta värien käytöstä ja runsaista barokin ja rokokoon tyylisuunnista vaikutteita ottavista kuvioista,


title: Nordic Regional

text: Nordic Regional oli Tukholmassa kotipaikkaansa pitävä ruotsalainen lentoyhtiö. Se operoi säännöllistä kotimaan liikennettä Ruotsissa sekä lomalentoja Nordic Leisure -nimellä. Se lopetti toimintansa vuonna 2008.


title: Nordic Regional

text: Tammikuussa 2005 Nordic Regional lensi säännöllisesti seuraaviin kohteisiin: Jällivaara, Luulaja, Östersund, Tukholma-Arlanda ja Uumaja.


title: Nordic Regional

text: Elokuussa 2006:


title: Henry Clinton

text: Henry Clinton (16. huhtikuuta 1738, Newfoundland, Kanada – 23. joulukuuta 1795, Englanti) oli brittiläinen kenraali Amerikan vallankumouksen aikaan. Hän vietti lapsuutensa New Yorkissa, missä hänen isänsä toimi kuvernöörinä vuosien 1741 ja 1751 välillä. Vartuttuaan Clinton osallistui New Yorkin miliisin toimintaan.


title: Henry Clinton

text: Saratogan sotaretken jälkeen hänet nimettiin toukokuussa 1778 brittiarmeijan ylipäälliköksi. Yorktownin piirityksen päätyttyä brittien antautumiseen toukokuussa 1781 hänet korvattiin Guy Carletonilla. Viimeiset vuotensa Clinton toimi alahuoneen jäsenenä Launcestonista sekä Gibraltarin kuvernöörinä. Hän oli edelleen jälkimmäisessä virassa kuollessaan 23. joulukuuta 1795.


title: Deron Miller

text:
Deron Miller (s. 21. toukokuuta 1976 Chester, Pennsylvania) on
kitaransoittaja ja laulaja CKY-yhtyessä (camp kill yourself). Aluksi hän olisi halunnut, että heidän yhtyeensä nimi olisi Mixed (nimi tulee eräästä kauhuelokuvasta), mutta lopulta hän hyväksyi Cky-yhtyeen nimen. Hän aloitti kitaransoiton jo 8-vuotiaana ja esiintyi usein koulunsa juhlissa. Hänen syntymänimensä on Deron John Miller ja hän on 183-senttinen. Nykyään hän asuu suuressa talossa Kaliforniassa. Hän meni naimisiin 8. lokakuuta 2003 Felissa Rosen kanssa, hän tatuoi naimisissa olon merkiksi vasemman käden nimettömään sormuksen muotoisen raidan, jossa lukee Felissa. Deronilla on myös 8. kesäkuuta 2005 Los Angelesissa syntynyt tytär Bianen Rose Miller.


title: Sherwoodin metsä

text: Sherwoodin metsä on Nottinghamin kaupungista pohjoiseen sijaitseva metsä Keski-Englannissa. Metsä on erityisen tunnettu lainsuojattomasta Robin Hoodista kertovista tarinoista, joiden mukaan hän piti metsää rosvojoukkionsa tukikohtana pakoillessaan prinssi Juhanaa ja Nottinghamin sheriffiä. Metsän kuuluisiin nähtävyyksiin kuuluu myös sen vanhin puu, Major Oakiksi kutsuttu tammi, jolla on ikää noin 800–1000 vuotta. Tammi liittyy kansanperinteeseen ja läheisesti myös Robin Hoodin seikkailuihin.


title: Thomas Gage

text: Sir Thomas Gage (1721 Firle, Sussex, Englanti – 2. huhtikuuta 1787 Englanti) oli brittiläinen kenraali Amerikan vallankumouksen aikaan. Hän toimi vuosina 1763–1775 brittiarmeijan ylipäällikkönä Pohjois-Amerikassa.


title: Thomas Gage

text: Gage valmistui upseeriksi vuonna 1741 ja siirtyi 1754 everstiluutnantin arvoisena Pohjois-Amerikkaan. Suuressa siirtomaasodassa hän osallistui aluksi kenraali Edward Braddockin johtamaan epäonniseen sotaretkeen Pennsylvaniassa toimien etujoukkojen komentajana. Vuosina 1759–1760 Gage johti Quebecin valtausta ja sai sen jälkeen nimityksen Montrealin kuvernööriksi sekä 1761 ylennyksen kenraalimajuriksi. Vuodesta 1763 hän oli kaikkien Pohjois-Amerikan brittijoukkojen ylipäällikkö ja piti päämajaansa New Yorkissa. Hänet ylennettiin 1770 kenraaliluutnantiksi.


title: Thomas Gage

text: Gagen kompastuskiveksi muodostui kolmessatoista siirtokunnassa kehittynyt itsenäisyys- ja kapinaliike. Lontooseen lähettämissään raporteissa hän kuvaili siirtokuntien kehitystä kielteiseen sävyyn ja edisti siten emämaan asenteen tiukentumista. Bostonin teekutsujen jälkeen Gage oli keskeisellä tavalla muotoilemassa siirtokuntalaisia rankaisseita vuoden 1774 pakotuslakeja, joihin sisältyi Bostonin sataman sulkeminen, brittijoukkojen majoitus siirtokuntalaisten koteihin sekä Massachusettsin itsehallinnon kumoaminen ja kyseisen siirtokunnan asettaminen sotilashallinnon alaiseksi. Viimeksi mainitun säädöksen seurauksena Gage toimi toukokuusta 1774 alkaen myös Massachusettsin sotilaskuvernöörinä. Tässä ominaisuudessa hän määräsi huhtikuussa 1775 brittijoukot tuhoamaan Lexingtonissa ollutta salaista asekätköä, mikä johti 19. huhtikuuta Lexingtonin taisteluna tunnettuun yhteenottoon ja siten Yhdysvaltain vapaussodan puhkeamiseen. Heinäkuussa 1775 käydyn Bunker Hillin taistelun jälkeen Gagen joukot joutuivat perääntymään George Washingtonin komentaman siirtokuntien armeijan tieltä Bostoniin, minkä seurauksena Gage korvattiin kenraali William Howella ja kutsuttiin takaisin kotimaahan. Hänet ylennettiin kenraaliksi 1782.


title: László Kovács

text: László Kovács (s. 3. heinäkuuta 1939 Budapest) on unkarilainen poliitikko, joka oli Barroson ensimmäisen komission verotuksesta ja tulliliitosta vastaavana komissaarina vuosina 2004–2009. Tätä ennen Kovács oli Unkarin ulkoministerinä vuosina 1994–1998 ja 2002–2004. Hän oli myös Unkarin sosialistisen puolueen puheenjohtaja 1998–2004.


title: Toimittajaliitto

text: Toimittajaliitto oli suomalainen vasemmistolainen toimittajayhdistys. Järjestö perustettiin vuonna 1959 Työväen ja pienviljelijäin sosialidemokraattisen liiton lehden Päivän Sanomien ammattiyhdistysjaostoksi. 1970-luvun alussa Toimittajaliitto siirtyi Suomen kommunistisen puolueen taistolaisen opposition kannattajien käsiin, kun TPSL yhdistyi takaisin Suomen sosialidemokraattiseen puolueeseen. Yhdistys toimi 1980-luvulle asti.


title: Toimittajaliitto

text: Yleisradion MOT-ohjelman toimittaja Jouni Tervo toi yhdistyksen jäsenten nimilistan esille vuonna 2000. Suomen Journalistiliitto väitti nimilistan julkistamista laittomaksi, ja valitusten vuoksi lista poistettiin ohjelman verkkosivuilta. Tietosuojavaltuutettu Reijo Aarnio käsitteli asian ja totesi vapauttavassa ratkaisussaan, ettei nimilistan julkaisemiselle ollut laillista estettä, koska se oli osa yhteiskunnallisesti tärkeää journalistista kokonaisuutta.


title: Toimittajaliitto

text: Yksi tunnetuimmista toimittajaliittolaisista on Helsingin Sanomien toimittaja Antti Blåfield, joka siirtyi Helsingin Sanomiin Suomen Kuvalehdestä. Yleisradiossa Toimittajaliiton jäseniä olivat muiden muassa Jukka Arvassalo, Raila Halmetoja, Kaisa Karikoski, Juha Kulmanen, Raini Lehtonen, Tom Moring, Reijo Rutanen, Leif Salmén, Nils Torvalds, Juha Virkkunen ja Taina West.


title: Toimittajaliitto

text: Toimittajaliitto oli neuvostojohtoisen International Organisation of Journalists -järjestön politiikan tukija. Liitto oli yksi Neuvostoliitosta saatujen propaganda-avustusten (arviolta 150 miljoonaa markkaa) edunsaajista. Suoran tuen lisäksi apu muodostui kirjapainotilauksista, opintostipendeistä ja matka-apurahoista.


title: Antti Blåfield

text: Erkki Antti Juhana Blåfield (s. 22. kesäkuuta 1953 Kihniö) on suomalainen toimittaja.


title: Antti Blåfield

text: Blåfield valmistui yhteiskuntatieteiden maisteriksi vuonna 1977 Tampereen yliopistosta. Hän työskenteli Helsingin Sanomien toimittajana 1978–1979 ja 1982–1984, uutispäällikkönä 1985–1987 ja pääkirjoitustoimittajana 1998–2012. Hän on työskennellyt myös Suomen Kuvalehden toimittajana 1980–1982 ja toimituspäällikkönä 1987–1994, vapaana toimittajana 1994–1995 ja Kauppalehden toimittajana 1995–1998. Vuosina 1979–1980 Blåfield oli Ulkopoliittisen instituutin tiedottaja ja toimistosihteeri.


title: Antti Blåfield

text: Vuonna 1993 Blåfield sai n tunnustuspalkinnon. Vuonna 1999 hänelle myönnettiin Suomen Kuvalehden journalistipalkinto. Båfield on osallistunut Bilderberg-ryhmän kokouksiin vuosina 2008 ja 2010. Hän on kuulunut Toimittajaliittoon.


title: Antti Blåfield

text: Blåfieldin poika Ville Blåfield on myös toimittaja.


title: Miinavene Loimu

text: Miinavene Loimu (aiemmin T 21) oli Suomen merivoimien käyttöön otettu venäläisten maahanjättämä maayhdysmiinakenttien laskualus, joka oli valmistunut 1915 Porin Konepaja Oy:n telakalta. Alus ei ollut kovin merikelpoinen heikkotehoisen koneensa vuoksi.


title: Miinavene Loimu

text:
Saksalaiset takavarikoivat Venäjän keisarikunnan laivastossa palvelleen aluksen keväällä 1918 ja he luovuttivat sen edelleen suomalaisille.
Suomen merivoimille se otettiin korjausten jälkeen vuonna 1920 nimellä "T-21", kunnes se nimettiin "Loimuksi". Alus oli mukana kaikissa Rannikkolaivaston harjoituksissa ennen sotaa. Talvisodan puhjettua alus toimi miinanlaskijana ja jatkosodassa alus oli edelleen mukana miinoitustoiminnassa sekä huolto- ja joukkojen kuljetuksissa.


title: Miinavene Loimu

text: Sodan jälkeen alus palveli kaapelilaivana.


title: Miinavene Loimu

text: Loimu myytiin 1964 yksityiselle, mutta se rappeutui lähes hylyksi. 1980-luvulla kaksi vihtiläistä ostivat aluksen itselleen kunnostaen sen risteilyalukseksi. Sen nimeksi tuli "T 21 Loimu". Alus poistettiin kauppa-alusrekisteristä heinäkuussa 1996, jonka jälkeen se on ollut omistajiensa uivana kesämökkinä.


title: Miinavene Loimu

text: Loimun sisaralukset olivat miinaveneet Pommi, Miina, Lieska ja Paukku.


title: Miinavene Lieska

text: Miinavene Lieska (aiemmin "T-16") oli Suomen merivoimissa palvellut miinavene. Se valmistui 1915 Venäjän laivastolle Tephoklod-luokan maayhdysmiinakenttien eli maista laukaistavien merimiinoin muodostettujen miinakenttien laskualukseksi.


title: Miinavene Lieska

text: Venäläisten joukkojen poistuessa Suomesta alukset jäivät paikoilleen. Alus otettiin 1920 korjausten jälkeen Suomen merivoimiin. Alus palveli osana Rannikkolaivastoa. Talvisodassa alus laski luokkansa alusten mukana miinoja itäisellä Suomenlahdella 1.-6. joulukuuta 1939 kahteentoista eri miinoitteeseen yhteensä 352 miinaa. Alus palveli laivastossa vuoteen 1953 saakka ja viisi vuotta myöhemmin se myytiin yksityiselle.


title: Miinavene Lieska

text: "Lieskan" sisaralukset olivat miinaveneet "Loimu", "Paukku", "Pommi" ja "Miina".


title: Punakha

text: Punakha (སྤུ་ན་ཁ་, tiibetinkielinen nimi transliteroituna: "sPu nag kha") on itäisellä Himalajalla Bhutanissa noin 1 500 m:n korkeudessa sijaitseva, noin 3 500 asukkaan Punakhan piirikunnan pääkaupunki ja linnaluostari eli dzong. Sen sijaintikohdassa Mo Chhu ja Pho Chhu -joet yhtyvät Sankosh -joeksi. Alueen ilmasto on subtrooppinen, mutta suotuisasta ilmastosta ja hedelmällisestä maasta huolimatta alueella harjoitetaan vain vähän maanviljelyä.


title: Punakha

text: Bhutanin perustajan Shabdrung Ngawang Namgyalin vuonna 1637 perustama Punakha oli maan talvipääkaupunki vuoteen 1955, jolloin Thimphusta tuli ympärivuotinen pääkaupunki. Vuonna 1638 valmistunut dzong sai nimekseen "Druk Pungthang Dechen Phodrang" eli "Suuren onnellisuuden palatsi"; se on edelleen Bhutanin munkiston talviasunto.


title: Punakha

text: Shabdrung Ngawang Namgyal hallitsi maata Punakha dzongista käsin kuolemaansa asti vuonna 1651. Välttääkseen poliittisen kaaoksen, hänen lähimmät neuvonantajansa salasivat Shabdrungin kuoleman seuraavat 54 vuotta.


title: Punakha

text: Hänen ruumistaan säilytetään Punakha dzongin pyhässä sisimmässä kammiossa kahden korkea-arvoisen laman päättymättömässä vartiossa, joka on jatkunut hänen kuolemastaan asti. Tehtävää pidetään yhtenä kuningaskunnan pyhimmistä, eikä edes maan kuninkaalla ole pääsyä sisimpään kammioon.


title: Punakha

text: Bhutanin ensimmäinen perintökuningas Ugyen Wangchuck kruunattiin Punakhassa 17. joulukuuta 1907.


title: Sulfiitti

text: Sulfiitit ovat rikkiyhdisteitä, jotka sisältävät sulfiitti-ionin SO eli ne ovat rikkihapokkeen suoloja. Sulfiittiyhdisteitä käytetään muun muassa säilöntäaineina alkoholijuomissa ja kuivatuissa hedelmissä. Sulfiitit saattavat aiheuttaa yliherkkyysoireita, minkä vuoksi niiden käytöstä on mainittava tuoteselosteessa ("sisältää sulfiitteja").


title: Miinavene Paukku

text: Miinavene Paukku (aiemmin "T-15") oli Suomen merivoimissa vuosina 1920-1943 palvellut miinavene. Se valmistui 1916 Venäjän laivastolle maayhdysmiinakenttien eli maista laukaistavien merimiinoin muodostettujen miinakenttien laskualukseksi.


title: Miinavene Paukku

text: Venäläisten joukkojen poistuessa Suomesta alukset jäivät paikoilleen. Alus otettiin 1920 korjausten jälkeen Suomen merivoimiin. Alus palveli osana Rannikkolaivastoa.


title: Miinavene Paukku

text: Talvisodassa alus laski luokkansa alusten mukana itäisellä Suomenlahdella 1.-6. joulukuuta 1939 kahteentoista eri miinoitteeseen yhteensä 352 miinaa.


title: Miinavene Paukku

text: Alus tuhoutui Koivistolla 13. marraskuuta 1943 myrskyssä. Aluksen ollessa kiinnittyneenä saksalaisen proomun kylkeen sen moottorit kastuivat pakoputken kautta päässeestä vedestä. Koneita ei saatu käynnistettyä, jolloin se ajautui rantaan ja upposi.


title: Miinavene Paukku

text: "Paukun" sisaralukset olivat miinaveneet"Loimu", "Lieska", "Pommi" ja "Miina".


title: Halosenniemi (kylä)

text:
Halosenniemi on kylä Martinniemen kaupunginosassa Oulussa. Se sijaitsee Perämereen työntyvässä niemessä lähellä Iin kunnanrajaa sekä valtatien 4 ja seututien 847 liittymää, noin yhdeksän kilometriä kuntakeskuksen, Kiiminkijoen ja Halosenlahden pohjoispuolella.
Halosenniemessä toiminut Halosenniemen saha oli 1930–1950-luvuilla merkittävä työllistäjä. Sen tuotteita vietiin ulos meritse Halosenlahdella olleen lastauspaikan, Halosenlahden redin, kautta.


title: Halosenniemi (kylä)

text: Kylä oli sahan toiminta-aikana vilkas, siellä oli kauppoja ja posti. Kylän lapset kävivät Parkumäen koulua. Tanssi- ja kokouspaikka oli nimeltään Havula.


title: Halosenniemi (kylä)

text: Museovirasto on määritellyt Halosenniemnen sahaydyskunnan yhdeksi Suomen valtakunnallisesti merkittävistä rakennetuista kulttuuriympäristöistä.


title: Kaljärvi

text: Kaljärvi eli Kalljärvi on järvi Veikkolassa Pohjois-Kirkkonummella, Vanhan Turuntien eteläpuolella. Kaljärveen laskee Lamminoja Vanhan Turuntien toisella puolella olevasta Lamminjärvestä. Kaljärvi puolestaan laskee kaakkoon Haapajärveen.


title: Kaljärvi

text: Kaljärven veden laatu täyttää hyvälle uimavedelle asetetut vaatimukset. Viimeisimmissä vesinäytteissä vuodelta 2010 uimavesiluokitus oli erinomainen. Järveä aikaisemmin haitanneet leväesiintymät ovat vähentyneet. Veikkolan vesiensuojeluyhdistys Kirves ry:n järjestämät vuosittaiset hoitokalastukset ja muun muassa peltojen suojakaistojen lisääminen ovat parantaneet järven veden laatua (Kalljärven järvityyppi on runsasravinteinen järvi).


title: Luna 16

text: Luna 16 () oli neuvostoliittolaiseen Luna-ohjelmaan kuulunut miehittämätön avaruuslento vuonna 1970. Luna 16 oli ensimmäinen Kuuhun laskeutunut robottiluotain ja ensimmäinen neuvostoliittolainen lento, joka palautti kuukivinäytteitä maahan.


title: Luna 16

text: Luotain koostui kahdesta toisiinsa liitetystä vaiheesta, laskeutumisvaiheesta ja sen päälle liitetystä nousuvaiheesta. Laskeutumisvaihe oli sylinterinmuotoinen rakenne, jossa oli neljä laskeutumisjalkaa, polttoainesäiliöitä, laskeutumistutka ja laskeutumismoottorit. Laskeutumisvaihe toimi myös nousuvaiheen laukaisualustana.


title: Luna 16

text: Päälaskeutumismoottoria käytettiin luotaimen nopeuden hidastamiseen, kunnes luotain saavutti sammutuskorkeuden, jonka määritteli luotaimessa mukana ollut tietokonejärjestelmä luotaimen nopeuden ja korkeuden perusteella. Sammutuksen jälkeen lopulliseen laskeutumiseen käytettiin pienempiä moottoreita.


title: Luna 16

text: Nousuvaihe oli pienempi sylinteri, jossa oli pyöreä yläpää. Siihen oli kiinnitetty sylinterimäinen näytesäiliö.


title: Luna 16

text: Luotaimen laskeutumisosassa oli televisiokamera, säteily- ja lämpötilamittarit, radioviestintälaitteistot ja porallinen robottikäsivarsi pintanäytteiden keräämistä varten.


title: Luna 16

text: Luna 16 laukaistiin Kuuta kohti 12. syyskuuta 1970 kello 13.25.53 UTC. Se saavutti kiertoradan 111 kilometrin korkeudella Kuun pinnasta 17. syyskuuta. Tällä kiertoradalla luotain tutki Kuun vetovoimaa. Luotaimen periapsis muutettiin 18. syyskuuta ja 19. syyskuuta tapahtuneilla kiertoratakorjauksella 15,1 km:n korkeuteen. Luotaimen ollessa periapsiksessa 20. syyskuuta kello 05.12 UTC sen pääjarrumoottori käynnistettiin, ja näin aloitettiin laskeutuminen Kuun pinnalle. Kuusi minuuttia myöhemmin luotain laskeutui pehmeästi kohdealueelleen Hedelmällisyyden mereen ("Mare Fecunditatis"). Tämä oli ensimmäinen Kuun yön aikana tehty laskeutuminen. Päälaskeutumismoottori sammui 20 metrin korkeudessa ja apulaskeutumismoottorit 2 metrin korkeudessa. Tällöin luotaimen nopeus oli 2,4 m/s.


title: Luna 16

text: Alle tunnin kuluttua laskeutumisesta automaattinen pora tunkeutui Kuun pintaan kerätäkseen kivinäytteen. Porattuaan seitsemän minuuttia pora saavutti 35 senttimetrin syvyyden ja nosti näytteen luotaimen nousuvaiheessa olleeseen pieneen pyöreään paluukapseliin.


title: Luna 16

text: Luotaimen oltua 26 tuntia ja 25 minuuttia Kuun pinnalla, 21. syyskuuta kello 07.34 UTC, laukaistiin sen nousuvaihe pois Kuun pinnalta. Luotaimen alaosa jäi Kuuhun tutkimaan sen lämpötilaa ja säteilyoloja. Kolme päivää myöhemmin paluukapseli syöksyi Maan ilmakehään nopeudella 11 kilometriä sekunnissa. Kapseli laskeutui 24. syyskuuta 1970 laskuvarjon avulla noin 80 kilometriä kaakkoon Dzhezkazganin kaupungista Kazakstanissa kello 05.25 UTC.


title: Luna 16

text: Tumman basalttinäytteen tutkimus ilmaisi sen muistuttavan hyvin läheisesti näytteitä, jotka yhdysvaltalaisen Apollo 12:n miehistö oli Kuusta hakenut.


title: Luna 16

text: Luna 16 oli virstanpylväs Neuvostoliitolle sen avaruustutkimusohjelmassa, sillä se suoritti ensimmäisen täysin automaattisen näytteidenhaun Kuusta.


title: Saarikosken kanava

text: Saarikosken kanava on Runnin kylässä (noin 20 kilometriä Iisalmesta länteen) sijaitseva, vuosina 1903–1906 Kiurujokeen rakennettu puusulkukanava. Kanava oli vilkkaassa käytössä, mutta se suljettiin jo vuonna 1931, koska 1920-luvulla liikenne oli siirtynyt rautatielle. Vuosina 1998–2003 Museovirasto ja Merenkulkulaitos restauroivat Saarikosken kanavan käyttökuntoiseksi.


title: Saarikosken kanava

text: Kiurujokea myöten Kiuruvesi laskee Haapajärveen, josta on edelleen Kihlovirran kautta yhteys Poroveteen. Vaikeakulkuista jokea perattiin jo ennen kanavan rakentamista 1860-luvulla. Höyrylaivaliikenne alkoi Kiurujoen Nivanmäen ja Iisalmen välillä vuonna 1869. Kiurujoen perkaus tehtiin katovuosien hätäaputöinä.


title: Saarikosken kanava

text: Nivanmäkeä pidemmälle Kiuruveden suuntaan höyrylaivat eivät päässeet ennen Saarikosken kanavan rakentamista ja Nivakosken, Keuvonkosken ja Niskakosken avokanavien rakentamista. Lisäksi koko Kiurujoki piti ruopata ja salmi- ja virtapaikat syventää. Käytännössä koko Kiurujoen alaosa Nivan lastauspaikalle asti piti syventää.


title: Saarikosken kanava

text: Saarikoskelle valmistui kanavankaitsijan asuin- ja ulkorakennukset vuonna 1903. Kiurujoen kanavointi valmistui kokonaisuudessaan vuonna 1907. Kuitenkin jo vuotta aikaisemmin väylä avattiin tavara- ja henkilöliikenteelle Saarikosken sulun valmistuttua. Se oli viimeinen Suomeen rakennetuista noin 20 puusulusta.


title: Saarikosken kanava

text: Liikenteellisesti vilkkaalta väylältä loppui matkustajaliikenne kannattamattomana pian Iisalmen ja Ylivieskan välisen rautatieyhteyden valmistuttua vuonna 1923. Merkittävänä matkailukohteena tunnettu Runni sai tuolloin myös oman rautatieaseman.


title: Saarikosken kanava

text: Virallisesti Saarikosken kanava lakkautettiin vuonna 1931. Seuraavana vuonna yläjuoksulle tehtiin maapato ja rakennukset purettiin mutta kanavarakenteet jätettiin jäljelle. Puurakenteinen sulku hautautui kasvillisuuden sisään ja lahosi lähes kokonaan. Kansirakenteet purettiin 1970-luvulla turvallisuussyistä. Myös kanavankaitsijan virka-asunto purettiin 1970-luvulla.


title: Saarikosken kanava

text: Museovirasto ja Merenkulkulaitos aloittivat Saarikosken kanavan restauroinnin vuonna 1998. Tarkoituksena oli palauttaa kanava takaisin käyttökuntoon ja avata Kiurujoen väylä uudelleen liikenteelle. Varat hankkeen toteuttamiseen saatiin työministeriöltä.


title: Saarikosken kanava

text: Restauroinnissa sulusta tehtiin lähes entisenlainen hyödyntäen vanhoja puu- ja metalliosia. Työ toteutettiin suurelta osin käsityönä hyviä kirvesmiesperinteitä kunnioittaen. Kanavan vedenalaiset puurakenteet olivat säilyneet hyvin, mutta veden yläpuoliset osat olivat lahonneet lähes kokonaan. Noin kaksi kolmasosaa vanhoista puurakenteista jouduttiin uusimaan kokonaan. Lähes 30 metriä pitkiin ja noin seitsemän metriä korkeisiin sulkuarkkuihin on käytetty 13 kilometriä hirttä.


title: Saarikosken kanava

text: Saarikosken museokanava ja sen puusulku vihittiin käyttöön kesäkuussa 2003. Kanava avasi veneilyväylän Kiuruvedelle, jossa on nyt Saimaan huviveneliikenteen pohjoisin satama. Valmiin kanavan ylläpidosta vastaa Merenkulkulaitoksen Järvi-Suomen merenkulkupiiri. Kanavan sulkuportit ovat käsikäyttöiset. Kesällä 2006 kanavan yläportin kynnys vaurioitui ja se suljettiin liikenteeltä korjaustöiden ajaksi.


title: Värähtely

text: Värähtely on jaksollista liikettä tasapainoaseman ympärillä. Esimerkkejä mekaanisesta värähtelystä ovat sydämen lyönti tai heilurin liike. Värähdyksen jaksonaika tarkoittaa yhteen värähdykseen kuluvaa aikaa ja se on värähtelyn taajuuden käänteisarvo:


title: Värähtely

text: formula_1, missä formula_2 = värähtelyn taajuus ja formula_3 = värähtelyn jaksonaika


title: Värähtely

text: Esimerkiksi sydämen lyönnin jaksonaika voidaan mitata ottamalla aika siitä kun sydän lähtee alkuasennosta ja palaa takaisin samaan asemaan. Käytännössä tarkempi tapa on mitata vaikka kymmenen värähdyksen kesto ja jakaa se kymmenellä. Näin saadaan tarkka keskiarvo, joka vastaa melko tarkasti yhtä värähdystä.


title: Värähtely

text: Heilurin tapauksessa värähdystaajuuteen vaikuttavat heilurin pituus ja maan vetovoima mutta eivät juurikaan heilurin paino tai liikkeen laajuus eli amplitudi.


title: Värähtely

text: Kitaran kielen värähtelytaajuus eli äänenkorkeus riippuu kielen pituudesta, jännityksestä eli kireydestä ja painosta.


title: Värähtely

text: Jos kaksi keskenään vuorovaikuttavaa värähtelijää värähtelee samalla taajuudella, niiden sanotaan olevan resonanssissa, tai resonoivan keskenään.


title: Värähtely

text: Sähköistä värähtelijää kutsutaan usein oskillaattoriksi. Mekaanista värähtelijää sanotaan vibraattoriksi.


title: Walls of Jericho

text: Walls of Jericho on saksalaisen power metal -yhtye Helloweenin ensimmäinen studioalbumi, joka ilmestyi vuonna 1985.


title: Walls of Jericho

text: A-puoli


title: Walls of Jericho

text: B-puoli


title: Walls of Jericho

text:
Levy 1
Levy 2


title: Intiantapiiri

text: Intiantapiiri ("Tapirus indicus") on sarvikuonojen sukuinen kavioeläin, vaikka se muistuttaakin enemmän sikaa ja norsua. Tapiirien heimon historia ulottuu yli 50 miljoonan vuoden päähän.


title: Intiantapiiri

text: Intiantapiirit ovat yleensä noin 180-250 cm pitkiä ja painavat 150-320 kg. Niiden säkäkorkeus vaihtelee 70 ja 120 cm välillä.


title: Intiantapiiri

text: Poikaset ovat raidallisia, mutta seitsemän kuukauden ikään tultuaan ne muuttuvat aikuisen värisiksi, eli lähes mustiksi lukuun ottamatta selässä olevaa suurehkoa harmaata laikkua. Niiden karva on karkeaa ja iho paksu. Kuono ja ylähuuli ovat pidentyneet ja ne sopivat hyvin ruoan tutkiskeluun.


title: Intiantapiiri

text: Intiantapiirilla on neljä ketterää varvasta, kolme kookasta ja yksi pieni. Pikkuvarvasta ei juurikaan käytetä. Tapiireilla on tarkka kuulo, mutta melko huono näkö, sillä niiden silmät ovat pienet. Niiden ruumis on virtaviivainen, jotta ne voisivat liikkua nopeasti sademetsien tiheässä aluskasvillisuudessa.


title: Intiantapiiri

text: Intiantapiiri on uhanalainen eläin, jota esiintyy sademetsissä Myanmarissa, Thaimaassa, Sumatralla ja Malakan niemimaalla. Intiantapiireja on tapettu jo vuosisatojen ajan ravinnoksi. Aikoinaan kanta oli runsas, mutta nykyään suunnattomat alat elinkelpoista metsää on tuhottu ja metsien pirstoutuessa tapiiripopulaatiot eivät enää pääse lisääntymään keskenään, mikä saattaa johtaa intiantapiirin lopulliseen sukupuuttoon. Lajin tulevaisuus näyttääkin synkältä.


title: Intiantapiiri

text: Intiantapiiri syö lähinnä metsäkasvien meheviä versoja, lehtiä, kukkia ja hedelmiä. Tapiirit ovat valikoivia ruokansa suhteen, ja kullakin tapiirilla on oma ruokailualeensa, joita ne puolustavat. Intiantapiiri ruokailee yleensä vasta pimeän tullen. Sen erityistä herkkua ovat vesikasvit.


title: Intiantapiiri

text: Intiantapiirit ovat erakkoja eli ne elävät yksin. Ne asustavat mielellään tulvivissa metsissä. Intiantapiirit ovat erittäin arkoja ja välttelevät naapureitaan. Mikäli tapiiri tuntee olonsa uhatuksi, se syöksyy veteen ja ui turvaan.


title: Intiantapiiri

text: Intiantapiirit lisääntyvät ainoastaan joka toinen vuosi. Poikasia syntyy vain yksi. Parittelu ajoittuu niin, että poikanen syntyy sadekauden alussa, jolloin ravintoa on runsaasti. Emo odottaa poikasta 56 viikkoa eli 13 kuukautta. Uros ei ota osaa poikasen hoitamiseen. Poikasten valkojuovainen tummanruskea turkki auttaa niitä sulautumaan erinomaisesti aluskasvillisuuteen. Poikanen pysyy emonsa turvissa kaksi vuotta, kunnes emo valmistautuu parittelemaan uudelleen.


title: Onteloeläimet

text: Onteloeläimet ("Coelenterata") on eläinkunnan luokittelussa aiemmin pääjaksona pidetty ryhmä, johon luettiin nykyiset polttiaiseläinten "(Cnidaria)" ja kampamaneettien "(Ctenophora)" pääjaksot. Onteloeläimiä olivat siis esimerkiksi polttiaiseläinten nykyiset luokat merivuokot, korallieläimet, meduusat ja polyyppieläimet. Uudemman käsityksen mukaan onteloeläimet eivät kuitenkaan muodosta yhteistä kehityslinjaa, eikä ryhmää siksi käytetä nykyluokituksessa.


title: Onteloeläimet

text: Onteloeläimet ovat säteittäissymmetrisiä eliöitä, joiden solukkorakenne on yksinkertainen. Se koostuu pääosin kahdesta solukerroksesta, uloimmasta ektodermista ja sisimmästä endodermista, sekä niitä tukevasta välikerroksesta. Niillä on erikoistuneita, supistuvia lihassoluja sekä eräänlainen hajanainen hermoverkko. Laajassa ruuansulatuskanavassa olevan aukon kautta eläin saa ravintoa ja poistaa jätteet samaa aukkoa hyväksi käyttäen.


title: Beck

text: Beck Hansen (syntyjään Bek David Campbell, s. 8. heinäkuuta 1970 Los Angeles, Kalifornia), taiteilijanimeltään Beck, on yhdysvaltalainen muusikko, lauluntekijä ja multi-instrumentalisti. Beckin musiikkia kuvaillaan jälkimodernistiseksi, hän yhdistelee aineksia populaarimusiikin eri tyyleistä kuten folkista, hip hopista, countrysta, popista, electronicasta, funkista, psykedeelisestä musiikista ja vaihtoehtorockista. Beck soittaa lähes poikkeuksetta kaikki albumiensa soittimet. Hän soittaa muun muassa kitaraa, rumpuja, bassoa, huuliharppua, koskettimia sekä sitaria.


title: Beck

text: Beck tuli tutuksi vuonna 1994 läpimurtosinglellään "Loser", joka on kenties hänen tunnetuin kappaleensa. Se julkaistiin hänen varsinaisella esikoisellaan "Mellow Gold", joka sisälsi paljon akustisvoittoista musiikkia sekä rockia. "Loser"-kappaleen ohella muita albumin tärkeitä raitoja ovat muun muassa "Pay No Mind (Snoozer)" ja "Beercan". Monet kriitikot pitivät häntä Loserin vuoksi vain yhden hitin ihmeenä, mutta se muuttui seuraavan "Odelay"-albumin myötä, joka sisälsi muun muassa hitit "Where's It at", "The New Pollution" ja "Devil's Haircut". Albumilta myös kappaleet "Jack-Ass" ja "Sissyneck" saivat jonkin verran suosiota. Kyseinen julkaisu on Beckin kenties arvostetuin albumi "Sea Changen" ohella sen monipuolisuuden vuoksi. Julkaisulla oli aiemmalta albumilta tuttua akustista folk/rock-vaikutteista musiikkia, mutta nyt mukana oli myös elektroninen musiikki tietokone-sampleineen. Albumi on Beckin myydyin hänen kotimaassaan (2x platinaa).


title: Beck

text: Kolmas pitkäsoitto "Mutations" jatkoi toisen albumin samaa linjaa ottaen kuitenkin vaikutteita tropical-genrestä. Vaikka albumi ei ollut niin suuri kaupallinen menestys kuin esimerkiksi "Odelay" on, "Mutations" erittäin arvostettu faniensa keskuudessa. Aikaisempien julkaisujen tavoin vuonna 1999 julkaistu "Midnite Vultures" sai fanien ja kriitikoiden arvostuksen puolelleen, mutta vastaanotto myyntilistoilla ei ollut samankaltainen. Vuonna 2002 julkaistiin albumi "Sea Change", joka sisälsi erittäin paljon folk-vaikutteita. Albumia pidetään yhtenä Beckin musikaalisista kohokohdista. Vuoden 2005 "Guero" nousi Yhdysvaltojen levylistalle sijalle 15, joka on korkein Beckin albumin listasijoitus kotimaassaan. "Guero" sisälsi yhden hänen suurimmista hiteistään "E-Pro", jonka musiikkivideo sai paljon aikaa musiikkikanavilla. Siitä nousi myös suuri radiohitti. Samana vuonna "Guero"sta julkaistiin remixalbumi "Guerolito".


title: Beck

text: 2006 Beck julkaisi albumin "The Information", jonka kansitaide oli kuuntelijan päätettävissä. Albumin kannessa oli vain Beck-logo valkoisella pohjalla. Sisällä oli tarroja, joilla Beck halusi että albumin ostaja voi koristella CD:t täysin itse. Vuonna 2008 julkaistiin erikoisversio Beckin albumista "Odelay". Siihen kuului entisten laulujen lisäksi muun muassa remixversioita ja b-puolia.


title: Beck

text: Beck on esiintynyt Suomessa Flow festivaaleilla.


title: Beck

text: Beck on voittanut Brit Awardsin International Male Solo Artist- eli Kansainvälinen miesartisti -palkinnon vuosina 1997, 1999 ja 2000.


title: Beck

text: Vuonna 2015 Beck voitti Grammy-palkinnon Vuoden paras albumi- ja Paras rock-albumi -sarjoissa, sekä oli ehdolla Paras rock-kappale- ja Paras rock-esitys -sarjoissa.


title: Beck

text: Vuonna 1998 Beckillä oli yhteinen taidenäyttely isoisänsä Al Hansenin kanssa.


title: Beck

text: Beck Hansenilla on norjalaisia sukujuuria. Hänen äitinsä on Bibbe Hansen. Bibbe Hansen oli yksi Andy Warholin newyorkilaiseen taideyhteisö Factoryyn kuuluneista taiteilijoista. Beck Hansenin isoisä Al Hansen tuli tunnetuksi fluxustaiteilijana. Beckin vaimo on näyttelijätär Marissa Ribisi, jonka hänellä on kaksi lasta. Marissa Ribisin veli on näyttelijä Giovanni Ribisi. Beckillä on kaksi sisarusta, Channing Hansen ja Rain Whittaker.


title: Beck

text: Vuonna 2005 The New York Times -lehdelle annetussa haastattelussa Beck kertoi olevansa skientologian kannattaja.


title: Corradino D’Ascanio

text: Corradino D'Ascanio (1. helmikuuta 1891 Popoli – 6. elokuuta 1981 Pisa) oli italialainen lentokoneinsinööri, joka tunnetaan parhaiten Vespa-skootterin suunnittelijana. Hänen suurin mielenkiintonsa kohde oli kuitenkin helikopterit.


title: Corradino D’Ascanio

text: Corradino D'Ascanio syntyi Italiassa Popolin kaupungissa 1891. Hyvin nuorena hän kiinnostui lentämisestä ja lentokoneista. Hän valmistui insinööriksi Torinon teknillisestä opistosta vuonna 1914. Hän liittyi vapaaehtoisena "Arma del Genion" lentopataljoonaan. Ensimmäisessä maailmansodassa hän huolsi Italian armeijan lentokoneita. Sodan jälkeen hän sai töitä Pomilion lentokonetehtaasta, jonka palveluksessa hänet lähetettiin vuodeksi Yhdysvaltoihin Indianapolisiin 1918.


title: Corradino D’Ascanio

text: Hän kiinnostui helikoptereista, ja häntä pidetäänkin yhtenä lentokonetyypin kehittäjistä. D'Ascanio suunnitteli useita prototyyppejä ( D'AT1, D'AT2 ja D'ATM3), mutta yhteistyö yhtiökumppani paroni Pietro Trojanin kanssa ei toiminut, Italian armeijan tilaukset jäivät tulematta ja patenttikiistat estivät keksinnön myymisen ulkomaille, joten D'Ascanio siirtyi Piaggion lentokonetehtaan palvelukseen vuonna 1933. Piaggiolle D'Ascanio suunnitteli pommikoneen ennen toista maailmansotaa.


title: Corradino D’Ascanio

text: Sodan jälkeen vuonna 1946 Enrico Piaggio kutsui jo luottomiehekseen kohonneen D'Ascanion Biellaan ja antoi tälle tehtäväksi suunnitella aivan uudenlaisen kaksipyöräisen kulkuvälineen, josta tuli maailmankuulu Vespa-skootteri. D'Ascanio ei erityisesti pitänyt moottoripyöristä, joiden puutteet hän pyrki eliminoimaan skootterissaan. Hän suunnitteli useita Vespa-malleja, joista viimeinen hänen kynästään lähtenyt "Vespa 50" esiteltiin 1963.


title: Corradino D’Ascanio

text: Vuonna 1964 D'Ascanio siirtyi eläkkeelle Piaggion leivistä, mutta palasi nuoruutensa intohimon, lentokoneiden, pariin. Hän suunnitteli Agustalle koulutushelikopterin. Myöhäisinä vuosinaan hän opetti Pisan yliopistossa ja sai useita tunnustuksia työstään ilmailun parissa. D'Ascanio kuoli Pisassa vuonna 1981.


title: Viimeinen sammuttaa valot

text: Viimeinen sammuttaa valot on suomalaisen popyhtye Teleksin toinen albumi, joka julkaistiin vuonna 2004 Warner Music Finland -levy-yhtiön kautta. Albumin tuottivat Sampo Haapaniemi ja Markus Koskinen.


title: Viimeinen sammuttaa valot

text: Albumin suurimpia hittejä olivat paljon radiosoittoa saaneet levyn avausraidat "Tuhannen ja yhden yksiön tarinaa" ja "Kaunis maailma". Albumilla soittivat ja lauloivat yhtyeen vakiojäsenten lisäksi Sampo Haapaniemi, Niko Kokko, Kristian Wahlström, Anssi Wäxby ja Knipi.


title: Provincial reconstruction team

text: Provincial reconstruction team on Afganistanissa toimivaan ISAF-operaatioon liittyvä maakunnallinen koordinaatioelin, jonka tehtävänä on aluehallinnon rinnalla vastata maakunnallisesta kehityksestä. Provincial reconstruction teamia johtaa aina jonkin operaatioon osallistuvan maan alueellinen sotilasjohto.


title: Siivet (albumi)

text: Siivet on suomalaisen popyhtye Teleksin debyyttialbumi, joka julkaistiin vuonna 2003.


title: Siivet (albumi)

text: Albumin suurimpia hittejä olivat paljon radiosoittoakin saaneet kappaleet "Siivet" ja "Hiljaa virtaa Vantaa".


title: The Mission

text:
The Mission on vuonna 1986 Leedsissä perustettu englantilainen goottirock-yhtye. Yhtyeen perustivat juuri The Sisters of Mercy -yhtyeestä eronneet Wayne Hussey ja Craig Adams ja yhtyeen alkuperäinen materiaali koostuikin kaksikon vanhasta Sisters-kappalemateriaalista. Yhtye aloitti alun perin "Sisterhood"-nimisenä, mutta tästä vihastuneena yksin jäänyt The Sisters of Mercy -keulahahmo Andrew Eldritch levytti nopeasti The Sisterhood -nimellä singlen ja albumin, pakottaen Husseyn ja Adamsin valitsemaan toisen nimen yhtyeelle. Osa yhtyeen tuotannossa on Yhdysvalloissa julkaistu The Mission UK -nimen alla.
The Mission on uransa aikana julkaissut yhdeksän täyspitkää albumia ja lisäksi useita ylimääräisestä materiaalista tai live-äänityksistä koostettuja albumeja. Yhtyeen kokoonpano on vaihtunut vuosien varrella usein ja ainoana vakituisena jäsenenä on pysynyt laulaja-kitaristi Wayne Hussey. Yhtye on kiertänyt laajalti maailmanlaajuisesti ja on yhä yksi gootti-scenen suosituimpia yhtyeitä. Suomessa yhtye on esiintynyt kerran, vuoden 1990 Provinssirockissa.


title: Maggie Gyllenhaal

text: Margaret Ruth ”Maggie” Gyllenhaal (s. 16. marraskuuta 1977 New York) on yhdysvaltalainen näyttelijä.


title: Maggie Gyllenhaal

text: Gyllenhaal vietti lapsuutensa Los Angelesissa. Hänen äitinsä on Oscar-palkittu käsikirjoittaja Naomi Foner ja isä Emmy-ehdokkuuden saanut ohjaaja Stephen Gyllenhaal. Myös Maggien nuorempi veli Jake Gyllenhaal on näyttelijä.


title: Maggie Gyllenhaal

text: Maggie Gyllenhaalin elokuvaura alkoi hänen ollessaan 15-vuotias, jolloin hän sai osan elokuvasta "Waterland". Elokuvan ohjasi hänen isänsä, ja sen päänäyttelijät ovat Jeremy Irons ja Ethan Hawke. Kaikki kuusi ensimmäistä elokuvaa, joissa Gyllenhaal näytteli, olivat hänen isänsä ohjaamia. Useista yrityksistä huolimatta hän sai ensimmäisen pääroolinsa vasta vuonna 2002 elokuvasta "Secretary". Se oli hänen läpimurtonsa, jonka jälkeen alkoi tulla osia tasokkaammista elokuvista, muun muassa "Donnie Darkosta" ja "Adaptationista". Donnie Darkossa hän esitti veljensä Jaken siskoa. Vuonna 2015 Gyllenhaal palkittiin parhaan minisarjan tai televisioelokuvan naispääosan Golden Globella minisarjasta "The Honourable Woman".


title: Maggie Gyllenhaal

text: Maggie Gyllenhaal on seurustellut näyttelijä Peter Sarsgaardin kanssa vuodesta 2002, ja pari ilmoitti kihlautuneensa vuonna 2006. He menivät naimisiin toukokuussa 2009. Maggie Gyllenhaalilla ja Peter Sarsgaardilla on kaksi tytärtä. Ramona Sarsgaard syntyi lokakuussa 2006 ja Gloria Ray Sarsgaard huhtikuussa 2012.


title: Sienieläinmäiset

text: Sienieläinmäiset (Parazoa) on eläinkunnan alakunta. Vaikka näitä eläimiä voitaisiin pitää myös monisoluisiin (Eumetazoa) kuuluvina, ne luokitellaan omaksi ryhmäkseen, koska niillä ei ole hermosto- eikä lihasrakennetta. Alakunnan tunnetuin laji lienee pesusieni.


title: Sienieläinmäiset

text: Parazoa-alakuntaan kuuluu 5 000 lajia. Se jakaantuu kahteen pääjaksoon: sienieläimiin ja laakkoeläimiin.


title: Little Grand Rapidsin lentoasema

text: Little Grand Rapidsin lentoasema on Manitoban provinssissa Kanadassa sijaitseva lentoasema, joka palvelee läheisiä Little Grand Rapidsin ja Pauingassiin asutuskeskuksia. Lentoasemaa ylläpitää Manitoba Transportation & Government Servicesin Northern Airports & Marine Operations.


title: Little Grand Rapidsin lentoasema

text: Lentoasemalla on yksi murskekivipintainen kiitotie jonka pituus on 853 metriä.


title: Little Grand Rapidsin lentoasema

text: Lentoaseman läheisyydessä on sattunut yksi kuolemaan johtanut tapaturma. 9. joulukuuta 1997 Sowind Airin omistama Embraer 110P1 Bandeirante reittikone Winnipegin kansainväliseltä lentoasemalta Little Grand Rapidsin lentoasemalle syöksyi maahan ennen laskeutumista. Turmassa kuoli kolme matkustajaa ja yksi miehistön jäsen, koneessa oli kaikkiaan 15 matkustajaa ja kaksi miehistön jäsentä.


title: Jean-Louis Trintignant

text: Jean-Louis Trintignant (s. 11. joulukuuta 1930 Piolenc, Ranska) on ranskalainen näyttelijä.


title: Jean-Louis Trintignant

text: Hän muutti 20-vuotiaana Pariisiin opiskelemaan näyttelemistä ja esiintyi ensi kerran teatterissa vuonna 1951. Trintignant näytteli 1950-luvun alussa lukuisissa näytelmissä. Elokuvissa hän esiintyi ensi kerran vuonna 1955 ja tuli tähdeksi seuraavana vuonna näytellessään Brigitte Bardotin kanssa elokuvassa "...ja Jumala loi naisen" (Et Dieu... créa la femme, 1956). Jean-Louisin ja Brigitten välille tuli intohimoinen, mutta lyhyeksi jäänyt romanssi Asepalveluksen vuoksi Jean-Lousin kuitenkin täytyi keskeyttää hyvin alkanut näyttelijän uransa ja hän palveli asevoimissa kolme vuotta. Hän kuitenkin onnistui jatkamaan elokuvauraansa palveluksen jälkeen ja todellinen kansainvälinen tähti hänestä tuli elokuvan "Mies ja nainen" (Un homme et une femme, 1966) myötä, sillä elokuva oli valtava kansainvälinen menestys. Trintignant tunnetaan myös rooleistaan italialaiselokuvista "Suuri hiljaisuus" (Il grande silenzio, 1968) ja "Fasisti" (Il conformista, 1970). Myöhemmällään urallaan hän on näytellyt muun muassa Roger Spottiswooden elokuvassa "Tulen alla" (Under Fire, 1983), Krzysztof Kieślowskin viimeiseksi jääneessä elokuvassa "" (Trois couleurs: Rouge, 1994) sekä miespääosaa Oscar-palkitussa elokuvassa "Rakkaus" (Amour, 2012).


title: Jean-Louis Trintignant

text: Trintignant on ollut kaksi kertaa naimisissa. Hänen vuonna 1954 solmima avioliitto Stéphane Audranin päättyi nopeasti eroon. Hän meni naimisiin käsikirjoittaja-ohjaaja Nadine Marquand'n kanssa vuonna 1960, mutta avioliitto päättyi eroon vuonna 1976. Avioliitosta syntyi kuitenkin kolme lasta, joista tyttärestä, Marie Trintignantista (21. tammikuuta 1962 – 1. elokuuta 2003), tuli erittäin suosittu näyttelijätär kotimaassaan. Tytär kuoli kuitenkin henkirikoksen uhrina Liettuassa vuonna 2003. Heidän toinen tyttärensä Pauline kuoli jo vauvaiässä vuonna 1969. Hänellä ja Nadinella on myös poika nimeltä Vincent.


title: Madmen

text: The Shakin' Madmen -niminen pop-yhtye perustettiin Turussa lokakuussa 1964 merseybeatin tehdessä tuloaan Suomeen. Perustajina olivat "Jukka Laurikko" (bassokitara), "Olli Lundstedt" (soolokitara, laulu), "Markku Nurmela" (rytmikitara, laulu) ja "Pekka Rahi" (rummut). Melko pian yhtyeeseen vaihtui rumpaliksi "Matti Riikari" ja soolokitaristiksi liittyi "Bert Karlsson" Lundstedtin siirtyessä laulusolistiksi.


title: Madmen

text: Yhtye saavutti nopeasti laajaa suosiota ja nimi lyhennettiin muotoon "Madmen". Madmenit kiersivät Varsinais-Suomea tiheään tahtiin ja tekivät myös kaksi kiertuetta Itä- ja Pohjois-Suomea myöten.


title: Madmen

text: Madmenien tavaramerkkinä oli vahva stemmalaulu. Myöhemmissä vaiheissa mukaan liittyneen "Henry Jansén"in toimiessa toisena laulusolistina saatiin kuulla neliäänisiäkin sovituksia. Ohjelmistossa oli mm. Beatles-, The Hollies-, Beach Boys-, Moody Blues- ja Zombies-sävelmiä


title: Madmen

text: Huippuaikaa riitti 1968 vuoteen saakka, jonka jälkeen tyypilliseen tapaan soittajat lähtivät omille teilleen opiskelemaan, armeijaan jne. Komeasta urastaan huolimatta Madmen ei koskaan levyttänyt.


title: Madmen

text: YLE Turun radiossa esitetyn "Föribeat"-ohjelmasarjan alla Madmenit verestivät vanhoja muistoja Föribeat-konserttiin harjoittelemalla. Sittemmin yhtye on alkanut uudelleen soittaa 60-luvun tunnelmissa.


title: Eumetazoa

text: Eumetazoa (joskus myös Metazoa, Gastraeozoa tai Histozoa) eli monisoluiset on eläinkunnan alakunta. Monisoluisten alakuntaan kuuluu suuri määrä eliöitä, joille on ominaista, että ne kulkevat alkionkehityksessään niin sanotun gastrula-asteen. Toinen tämän alakunnan lajeille ominainen seikka on, että niiden kudokset muodostuvat seuraavista alkeissolukerroksista: Monimutkaisempien eliöiden solut ovat hyvinkin erikoistuneet, tästä ääriesimerkkinä tumattomat punasolut. Usein vain pieni osa soluista lisääntyy, tosin lisääntyminen jakautumalla on mahdollista alkeellisten lajien keskuudessa. Voidaan puhua solujen välisestä altruismista toisten, saman perimän sisältävien solujen hyväksi.


title: Eumetazoa

text: Monisoluiset eliöt ovat luultavasti kehittyneet yksisoluisista useampana eri linjana, joten ne eivät ole varsinaisesti yhteinen taksonominen ryhmä. Kaikki monisoluiset eliöt ovat kuitenkin aitotumallisia.


title: Eumetazoa

text: Sienieläimet, kuten pesusieni, ovat poikkeusryhmä. Vaikka nämä eläimet ovat monisoluisia, niillä ei ole hermostoa eikä lihaksia. Näitten ominaisuuksien puuttuminen poistaa ne monisoluisista. Siksi ne ovat luokiteltu omaan alakuntaan, sienieläinmäisiin (Parazoa).


title: Eumetazoa

text: Kaikissa luokitteluissa ei tunneta Eumetazoa-tasoa lainkaan ja joskus siitä käytetään nimitystä Metazoa. Yleensä Metazoalla kuitenkin viitataan Animalia-kuntaan.


title: Defenselink

text: Defenselink on Yhdysvaltain puolustusministeriön ylläpitämä virallinen keskitetty verkkopalvelu, johon tuotetaan kaikenlaista Yhdysvaltain puolustukseen ja käynnissä oleviin operaatioihin liittyvää tietoa. Se perustettiin lokakuussa 1994 apulaispuolustusministerin julkistensuhteiden toimiston ja puolustusministeriön teknisen tiedon keskuksen yhteistoimin.


title: Eurocopter Cougar

text: Eurocopter Cougar on Eurocopterin valmistama kaksimoottorinen keskiraskas sotilashelikopteri. Cougar on Aérospatiale Puma -siviilihelikopterista kehitetty sotilashelikopteri ja sen siviiliversio on Eurocopter Super Puma.


title: Rooman ja Wienin lentoasemaiskut

text: Rooman ja Wienin lentoasemaiskut tapahtuivat 27. joulukuuta vuonna 1985. Kahdessa samanaikaisesti järjestetyissä iskuissa oli kohteena israelilainen lentoyhtiö El Al ja sen matkustajat. Iskuissa kuoli yli 19 siviiliä ja neljä terroristia sekä haavoittui yli 100 henkeä.


title: Rooman ja Wienin lentoasemaiskut

text: Neljä automaattiasein varustautunutta palestiinalaista käveli El Alin lippuluukulle Rooman Leonardo da Vincin kansainvälisellä lentoasemalla ja ampui 15 ihmistä kuoliaaksi ja haavoitti 70 ihmistä. Israelin turvallisuusmiehet huomasivat terroristit, joista kolme sai surmansa ennen kuin he onnistuivat heittää käsikranaatteja ja yksi saatiin kiinni lentokentällä. Rooman lentoasema oli tapauksen jälkeen kiinni kaksi tuntia.


title: Rooman ja Wienin lentoasemaiskut

text: Muutama minuutti Roomassa tapahtuneen iskun jälkeen tapahtui Wienin kansainvälisellä lentoasemalla isku.